SAN LUCAS 23 KEK - Li Jesús quicˈameˈ chiru laj Pilato - Bible Gateway\nSAN LUCAS 23 Kekchi (KEK)\nLi Jesús quicˈameˈ chiru laj Pilato re tixrak a̱tin saˈ xbe̱n\n23 Ut chixjunileb li nequeˈtaklan saˈ xya̱nkeb laj judío queˈxcˈam li Jesús riqˈuin laj Pilato. 2 Queˈoc chixjitbal ut queˈxye: ―Xkaqˈue retal nak li cui̱nk aˈin yo̱ chixpoˈbal xchˈo̱leb li katenamit. Nocoxkˈus riqˈuin xqˈuebal li katoj re li acuabej. Ut naxye nak aˈan li Cristo laj Colonel li yechiˈinbil xban li Dios. Naxye nak aˈan rey, chanqueb. 3 Laj Pilato quixye re li Jesús: ―¿Ma la̱at lix reyeb laj judío? Li Jesús quichakˈoc ut quixye: ―Ya̱l li xaye nak la̱in, chan. 4 Ut laj Pilato quixye reheb li xbe̱nil aj tij ut eb li qˈuila tenamit: ―Li cui̱nk aˈin ma̱ jun xma̱c nintau, chan. 5 Abanan eb aˈan yalyo̱queb xkˈe chixyebal: ―Naxpoˈ xchˈo̱leb li katenamit. Yo̱ chixcˈutbal lix tijleb chiruheb saˈ chixjunil Judea. Quixtiquib chak Galilea ut xcˈulun toj arin, chanqueb.\nLi Jesús quicˈameˈ chiru laj Herodes re nak tixrak a̱tin saˈ xbe̱n\n6 Nak laj Pilato quirabi nak queˈxpatzˈ Galilea, quixpatzˈ reheb: ―¿Ma Galilea xtenamit li cui̱nk aˈin? chan reheb. 7 ―Aj Galilea, chanqueb re. Nak laj Pilato quixnau nak li Jesús quichal chak saˈ li naˈajej li cuan rubel xtakl laj Herodes, quixtakla riqˈuin laj Herodes xban nak saˈ eb li cutan aˈan laj Herodes cuan aran Jerusalén. 8 Cˈajoˈ nak quisahoˈ xchˈo̱l laj Herodes nak quiril ru li Jesús xban nak ac junxil quiraj raj rilbal ru. Quirabi resil li cˈaˈru yo̱ chixba̱nunquil li Jesús ut quiraj rilbal nak tixba̱nu junak milagro chiru. 9 Nabal li cˈaˈak re ru quilajxpatzˈ re ut li Jesús chi ti̱c incˈaˈ quichakˈoc. 10 Cuanqueb aran eb li xbe̱nil aj tij ut eb laj tzˈi̱b. Cˈajoˈ lix joskˈileb nak yo̱queb chixjitbal. 11 Laj Herodes ut eb li soldado queˈxtzˈekta̱na ut queˈxhob. Queˈretzˈu ut queˈxqˈue li cha̱bil tˈicr chirix joˈ nequeˈrocsi li rey. Ut laj Herodes quixtakla cuiˈchic riqˈuin laj Pilato. 12 Junxil xicˈ queˈril ribeb laj Herodes ut laj Pilato. Abanan saˈ eb li cutan aˈan queˈxcˈam cuiˈchic rib saˈ usilal.\nLaj Pilato quixye nak ma̱cˈaˈ xma̱c li Jesús abanan quiteneba̱c ca̱mc saˈ xbe̱n\n13 Ut laj Pilato quixchˈutubeb li xbe̱nil laj tij, ut eb li nequeˈtaklan saˈ li tenamit joˈqueb ajcuiˈ chixjunileb li tenamit. 14 Quixye reheb: ―La̱ex xecˈam chak li cui̱nk aˈin cuiqˈuin ut xeye nak naxpoˈ xchˈo̱leb li tenamit. La̱in xinpatzˈi re che̱ru ut incˈaˈ xintau junak xma̱c joˈ yo̱quex chixyebal la̱ex. 15 Chi moco laj Herodes xtau junak xma̱c. Joˈcan nak xtakla cuiˈchic chak arin cuiqˈuin. Anakcuan la̱in ninnau nak ma̱ jun ma̱c xba̱nu xcˈulub cuiˈ ca̱mc. 16 Tintakla xqˈuebal xlob, tojoˈnak tincuachˈab, chan laj Pilato. 17 Saˈ li ninkˈe aˈan cˈaynakeb nak na‑achˈaba̱c junak li pre̱x. 18 Ut chixjunileb li tenamit queˈxye chi junajeb xya̱b xcuxeb: ―¡Camsi aˈan, ut achˈab laj Barrabás! chanqueb. 19 Laj Barrabás cuan saˈ tzˈalam xban li camsi̱nc quixba̱nu nak yo̱queb chi pletic li tenamit chirix li acuabej. 20 Laj Pilato quiraj raj rachˈabanquil li Jesús ut quixpatzˈ cuiˈchic reheb ma ta̱ru̱k ta̱rachˈab li Jesús. 21 Abanan eb li tenamit queˈxjap reheb chixyebal: ―¡Qˈue chiru cruz! ¡Qˈue chiru cruz! chanqueb. 22 Ut laj Pilato quia̱tinac cuiˈchic rox sut riqˈuineb ut quixye: ―¿Cˈaˈru tzˈakal xma̱c e̱re? Ma̱ jun xma̱c nintau la̱in re nak tintakla chi camsi̱c. La̱in tintakla xsacˈbal ut tincuachˈab, chan reheb. 23 Abanan eb aˈan kˈaxal cau cuiˈchic queˈxjap re chixyebal: ―¡Qˈue chiru cruz!― Japjo̱queb re li tenamit joˈ eb ajcuiˈ laj tij toj retal quixba̱nu laj Pilato li cˈaˈru queˈraj. 24 Ut laj Pilato quixteneb ca̱mc saˈ xbe̱n li Jesús joˈ queˈraj li tenamit. 25 Ut quirachˈab laj Barrabás li quiqˈueheˈ saˈ tzˈalam xban li pletic ut camsi̱nc quixba̱nu chirix jun li acuabej. Ut quixkˈaxtesi li Jesús saˈ rukˈeb re teˈxba̱nu li cˈaˈru teˈraj riqˈuin.\n26 Eb li tenamit queˈxcˈam li Jesús ut nak yo̱queb chi xic queˈxcˈul jun li cui̱nk aj Simón xcˈabaˈ yo̱ chi cha̱lc saˈ cˈaleba̱l. Cirene lix tenamit. Ut queˈxmin ru chixpakonquil li cruz re xtenkˈanquil li Jesús. 27 Nabaleb li tenamit yo̱queb chi ta̱ke̱nc re. Ut cuanqueb ajcuiˈ ixk kˈaxal ra saˈ xchˈo̱leb. Yo̱queb chi ya̱bac xban li cˈaˈru yo̱ chixcˈulbal li Jesús. 28 Ut li Jesús quixsukˈisi rib ut quirileb li ixk. Quixye reheb: ―Ex ixk aj Jerusalén, mexya̱bac chicuix la̱in. Chexya̱bak ban che̱rix la̱ex ut chirixeb ajcuiˈ le̱ ralal e̱cˈajol. 29 Ta̱cuulak xkˈehil nak eb li tenamit aˈin teˈxye, “Us xak reheb li ixk li incˈaˈ nequeˈqˈuiresin ut li incˈaˈ nequeˈtuˈresin.” 30 Ut teˈxye ajcuiˈ reheb li tzu̱l, “Tˈanekex chak saˈ kabe̱n ut choe̱muk taxak”, chaˈkeb. 31 Cui joˈcaˈin teˈxba̱nu cuiqˈuin la̱in li chanchanin jun to̱n chi cheˈ rax rax ru, ¿cˈaˈru incˈaˈ teˈxba̱nu e̱re la̱ex li chanchanex chaki cheˈ? chan li Jesús. 32 Queˈxcˈam ajcuiˈ rochben li Jesús cuibeb li cui̱nk li cuanqueb xma̱c re teˈcamsi̱k rochben li Jesús. 33 Ut queˈcuulac saˈ li naˈajej Gólgota xcˈabaˈ. Chi jalbil ru naraj naxye: Xnaˈaj Xbakel Xjolom Camenak. Ut aran queˈxqˈue chiru cruz li Jesús. Ut queˈxqˈue ajcuiˈ chiru cruz li cuib chi cui̱nk li cuanqueb xma̱c. Jun li cruz queˈxqˈue saˈ xnim ukˈ li Jesús ut li jun chic queˈxqˈue saˈ xtzˈe. 34 Ut li Jesús quitijoc ut quixye: ―At inYucuaˈ, cuy taxak xma̱queb li tenamit aˈin xban nak incˈaˈ nequeˈxnau cˈaˈru yo̱queb chixba̱nunquil, chan. Ut eb li soldado queˈbu̱lic chirix li rakˈ re rilbal ani na ta̱e̱chani̱nk re. 35 Eb li tenamit xakxo̱queb aran chi iloc. Ut eb li nequeˈtaklan saˈ xbe̱neb li tenamit yo̱queb chixhobbal li Jesús ut queˈxye: ―Jalan chic quixcoleb. Cui ya̱l nak aˈan li Cristo, li sicˈbil ru xban li Dios, chixcolak rib xjunes, chanqueb. 36 Ut eb li soldado yo̱queb ajcuiˈ chixhobbal. Queˈjiloc chixcˈatk ut queˈxyechiˈi vinagre re. 37 Ut queˈxye re: ―Cui ya̱l nak la̱at lix reyeb laj judío, col a̱cuib a̱junes, chanqueb. 38 Chiru li cruz queˈxqˈue jun retalil tzˈi̱banbil saˈ eb li a̱tinoba̱l griego, hebreo, ut latín, li naxye chi joˈcaˈin:\nAˈan aˈin lix reyeb laj judío.\n39 Jun reheb laj ma̱c li queˈqˈueheˈ chiru cruz rochben, quixhob ajcuiˈ li Jesús ut quixye: ―Cui la̱at li Cristo, col a̱cuib la̱at, ut choa̱col ajcuiˈ la̱o, chan re.\n40 Abanan li jun chic quichakˈoc ut quixkˈus ut quixye re: ―Chi moco la̱at nacaxucua ru li Dios, usta juntakˈe̱t li raylal li yo̱co chixcˈulbal kochben aˈan. 41 Relic chi ya̱l nak la̱o kacˈulub xcˈulbal li raylal aˈin xban nak la̱o cuan kama̱c. Abanan li cui̱nk aˈin ma̱cˈaˈ junak ma̱c xba̱nu, chan re. 42 Ut li cui̱nk aˈan quixye ajcuiˈ re li Jesús: ―At Ka̱cuaˈ, chinjulticokˈ taxak a̱cue nak tat‑oc saˈ la̱ nimajcual cuanquilal, chan. 43 Ut li Jesús quixye re: ―Relic chi ya̱l tinye a̱cue nak ho̱n ajcuiˈ cua̱nkat cuiqˈuin saˈ li paraíso, chan re.\n44 Tuktu cuaˈleb quikˈojyi̱noˈ saˈ chixjunil li ruchichˈochˈ ut toj saˈ oxib o̱r re ecuu quicutanoˈ cuiˈchic. 45 Nak quikˈojyi̱noˈ ru li sakˈe, lix tˈicrul li templo quikˈicheˈ saˈ xyi. 46 Quia̱tinac li Jesús chi cau xya̱b xcux ut quixye: ―At inYucuaˈ, saˈ a̱cuukˈ tinkˈaxtesi lin musikˈ, chan. Nak quixye aˈan, qui‑el xchˈo̱l. 47 Li capitán aj Roma quixqˈue retal li quicˈulman. Quixlokˈoni li Dios ut quixye: ―Relic chi ya̱l nak li cui̱nk aˈin ti̱c xchˈo̱l, chan. 48 Chixjunileb li qˈuila tenamit li cuanqueb aran chi iloc, queˈxqˈue retal li cˈaˈru quicˈulman. Queˈsukˈi saˈ rochocheb ut yo̱queb chixtenbal li re xchˈo̱l chi rukˈeb nak yo̱queb chi xic xban xrahil xchˈo̱leb. 49 Ut chixjunileb li nequeˈnaˈoc ru li Jesús, joˈ eb ajcuiˈ li ixk li queˈta̱ken chak re toj Galilea xakxo̱queb chak chi najt ut yo̱queb chirilbal chixjunil li cˈaˈak re ru aˈin.\nQuimukeˈ li Jesús xban laj José aj Arimatea\n50 Quicuan jun li cui̱nk aj José xcˈabaˈ. Arimatea xtenamit li cuan saˈ xcue̱nt Judea. Laj José, aˈan jun xcomoneb li nequeˈtaklan saˈ xbe̱neb laj judío. Ti̱c xchˈo̱l ut cha̱bil. 51 Incˈaˈ quixcˈul xchˈo̱l li cˈaˈru queˈxcˈu̱b ru xba̱nunquil re li Jesús, chi moco quixcˈul xchˈo̱l nak queˈxcamsi xban nak aˈan yo̱ chixyoˈoninquil lix nimajcual cuanquilal li Dios. 52 Co̱ riqˈuin laj Pilato ut quixtzˈa̱ma chiru nak tixqˈue re lix tzˈejcual li Jesús re tixmuk. 53 Joˈcan nak quixcubsi chak li camenak chiru cruz, quixlan saˈ li cha̱bil tˈicr lino ut quixqˈue saˈ jun mukleba̱l yi̱banbil saˈ jun sako̱nac. Toj ma̱ jun mukbil aran. 54 Chixjunil aˈin quicˈulman saˈ li cutan nak nequeˈxcauresi li cˈaˈru reheb re li hiloba̱l cutan xban nak ac cuulac re xcutanquil. 55 Eb li ixk, li queˈta̱ken chak re li Jesús toj Galilea, queˈxta̱ke laj José ut queˈril li mukleba̱l li quimukeˈ cuiˈ li camenak ut queˈril ajcuiˈ chanru nak quiqˈueheˈ saˈ li jul. 56 Queˈsukˈi saˈ rochocheb ut queˈxcauresi li sununquil ban re xbanbal li camenak, ut queˈhilan saˈ li hiloba̱l cutan joˈ naxye saˈ lix chakˈrabeb.


Apocalipsis 9 - Sagrada Biblia [[Sagrada Biblia] Qeqchi Bible]\nUt li ro' ángel quixyâbasi lix trompeta ut quicuil nak jun li chahim quit'ane' chak sa' choxa ut quinak sa' ruchich'och'. Ut quiq'uehe' re li chahim lix lacuil li chamal jul nak quicuil.\nNak quixte li re li chamal jul, c'ajo' li sib qui-el chak. Chanchan li sib li na-el sa' junak nimla horno. Quik'ojyîno' ru li sak'e ut li ik' xban li sib li qui-el chak sa' li chamal jul.\nSa' li sib a'an que'el chak nabaleb li xul chanchaneb laj sâc' ut que'xjeq'ui ribeb sa' ruchich'och'. Que'q'uehe' xcuanquil re nak te'ti'ok. Lix may li te'xtiu, a'an chanchan xmay li neque'xtiu laj xôc'.\nQue'yehe' reheb nak inc'a' te'xch'e' li pim chi moco li acuîmk sa' ruchich'och', chi moco junak che'. Ca'aj cui' eb li cristian li mâc'a' retalileb sa' xpêquemeb xban li Dios, ca'aj cui' eb a'an li te'ti'ek'.\nUt que'yehe' ajcui' reheb nak inc'a' te'xcamsi li cristian. Ca'aj cui' te'xrahobtesiheb chiru ôb po. Ut lix rahil li te'xtiu li xul a'an, chanchan xmay naxtiu laj xôc'.\nSa' eb li cutan a'an, eb li cristian te'xsic' raj xcamiqueb xban li raylal yôkeb chixc'ulbal. Te'xra raj ru câmc, abanan inc'a' te'câmk.\nEb laj sâc' chanchaneb li cacuây ac cauresinbileb chi pletic. Chanchan cuanqueb xcorona yîbanbil riq'uin oro sa' xjolomeb. Ut li rilobâleb chanchan rilobâleb cuînk.\nLi rismal xjolomeb chanchan rismal xjolomeb ixk ut li ruch reheb, chanchan ruch reheb cakcoj.\nChanchan ch'îch' cuan chire xch'ôleb re xcolbaleb rib. Ut lix xiq'ueb neque'ec'an jo' neque'ec'an q'uila carruaje quelonbil xban cacuây nak ac yôqueb chi xic chi pletic.\nEb li xul a'an cuanqueb xmay sa' ru'ujeb xye. Ut riq'uin lix ye neque'ti'oc jo' laj xôc'. Ut riq'uineb lix ye te'xrahobtesiheb li tenamit chiru ôb po.\nCuan jun li nataklan sa' xbêneb. A'an li ángel li k'axal nim xcuanquil chi taklânc sa' li chamal jul. Aj Abadón xc'aba' sa' li âtinobâl hebreo, ut sa' griego aj Apolión xc'aba'. (Chi jalbil ru li c'aba'ej a'in naraj naxye "aj sachonel".)\nA'in li xbên raylal li quic'ulman nak quicuil. Abanan toj cuan cuib chic li raylal li te'châlk sa' xbêneb li tenamit.\nLi xcuak ángel quixyâbasi lix trompeta ut quicuabi jun xyâb cux quiâtinac chak sa' xyânkeb li câhib chi xucub li cuanqueb sa' xcâ xucûtil li artal li yîbanbil riq'uin oro, li cuan chiru li Dios.\nQuixye re li xcuak ángel li cuan xtrompeta riq'uin: -Hiteb li câhib chi ángel li bac'bôqueb chire li nima' Eufrates, chan.\nQue'ach'abâc li câhib chi ángel li ac xakabanbileb re li hônal a'an ut re li cutan a'an ut re li po a'an ut re li chihab a'an re nak te'xic xcamsinquileb nabaleb li cristian. Ca'ch'in chic mâ yijach li cristian li te'camsîk.\nLâin quicuabi jo' q'uialeb li soldado li te'xic chi pletic chirix cacuây. Cuib ciento millón lix q'uialeb.\nJo'ca'in nak que'cuil sa' li visión eb li cacuây ut eb li yôqueb chi xic chirix. Eb li yôqueb chi xic chirix li cacuây cuanqueb xcolbal li re xch'ôleb. Chanchan xcakal li xam, chanchan xraxil li châbil pec zafiro ut chanchan xk'anal li azufre. Lix jolomeb li cacuây chanchan lix jolomeb li cakcoj. Ut sa' reheb yô chi êlc xam, sib ut azufre.\nXban li oxib chi raylal a'in ca'ch'in chic mâ yijach li cristian que'camsîc. Nabaleb li cristian que'camsîc xban li xam, li sib ut li azufre li qui-el chak sa' reheb li cacuây.\nSa' reheb cuanqueb xmay ut cuanqueb ajcui' sa' ru'ujeb xye. Lix yeheb chanchan xjolomeb li c'anti' ut riq'uin a'an neque'xrahobtesiheb li cristian.\nUt li jo' q'uial chic li cristian li inc'a' que'camsîc xban li raylal a'an inc'a' ajcui' que'yot'e' xch'ôleb ut inc'a' que'xcanab xbânunquil li mâusilal. Inc'a' que'xcanab xlok'oninquil li mâus aj musik'ej chi moco que'xcanab xlok'oninquileb li jalanil dios yîbanbil riq'uin oro, plata, k'an ch'îch' bronce jo' ajcui' riq'uin pec ut che'. Inc'a' que'xcanab xlok'oninquileb li yîbanbil dios a'in, li inc'a' neque'iloc, chi moco neque'abin, chi moco neque'bêc.Inc'a' que'xjal xc'a'uxeb chi moco que'yot'e' xch'ôleb xban nak inc'a' que'xcanab xcamsinquil ras rîtz'ineb ut inc'a' que'xcanab li tûlac, chi moco que'xcanab li co'bêtac yumbêtac ut inc'a' ajcui' que'xcanab li elk'ac.\nInc'a' que'xjal xc'a'uxeb chi moco que'yot'e' xch'ôleb xban nak inc'a' que'xcanab xcamsinquil ras rîtz'ineb ut inc'a' que'xcanab li tûlac, chi moco que'xcanab li co'bêtac yumbêtac ut inc'a' ajcui' que'xcanab li elk'ac.


Registrada en el Grupo 1º, Sección 1ª con el número 172.541 del Registro Nacional de Asociaciones del Ministerio del Interior\nChanru xtiklà chaq li qa waanjik\nSá li Parroquia xtepal Purulhà Baja Verapaz, yo chi tenq’ank jun li qawá Padre a an li Padre; Rafael. Nachal arán España.\nResilal chanru naq kixtikib’ k’anjelak. Chixjunil kitikla sa’xk’ab’a naq kiwulak jun li Padre aj watemaal arán España. A an li Padre Denis Lopez. Li wan chik’anjelak sá li Parrokia Purulhà. B.V. Lix k’ihaleb’ li tenamit Purulhà numenaq tanah lajeb’ xkak’aal mit chi poyanam ink’a naqanaw chi us, Lix k’ihal i k’aleb’aal a an wan 80 chik’aleb’aal b’ar wí yoko chik’anjelak, ab’an jwal najt xyanqeb’ li k’aleb’aal a in, mokoyokota chixtenq’ankileb’ li 30,000 chitenamit a in li yoko wi chitenq’ank mare wankeb’ tanah 4,000 chi qasqitz’in. Li ratinob’aleb’ a an oxib’ paay ru, Q’eqchi’ Poqonchi’ ut Achi’.\nUt eb’ li tenamit (la dehesa) xk’ab’a arán España, Xexye naq texb’anu li tenq’ank, reh xloq’b’al k’anjeleb’al reh b’ojok t’ihkr, (Maquina) reeb’ jun ch’uteb’ Qana’ chineb’ sá jun li nimla komonil, reh li tenamit a an. La qatenamit aj España yal naq jwal aj k’anjeleb’nekexk’e xch’ol chitenq’ank, ut eb’ a an nekek’enjelak yalaqb’ar ut yalaq k’aruchik’anjelil li nekexb’anu. Chiru ajwí li saq’eh. Eb’ li nekexk’e xch’ol chitenq’ank aaneb’ jun ch’ut chekel winqeb’ numenaq xchiabeb’, ut jun ch’uteb’ xmalkaan, jun ch’uteb’ kok’al yokeb’ chitz’olok.\nRelik chi yaal naq sa’ xb’een kutan re li poh Julio reh li chiab’ 2001. Naq li qawa ’ Padre Rafael ut Oxibeb’chik li ch’ajom xkoeb’ aran Watemala. Xexk’am li tenq’al reh xloq’b’al li maquina reeh li Qana’ chineb’ ab’an moko kaaj ta wi’ aan xexb’anu chiru li tenq’aal a an, wankeb’ chik jalan kristiaan xexteq’ah reh xk’anjelankil ruh li rawimjeb’ a an li Cardamomo. Jokan ajwí xextoj aj k’anjel reh xb’isb’al jun na’jej a an (90) parselas Xexyib’wib’ chi Salón Comunales, xexloq’ jun cient xlanb’an warib’ reh jun warib’aal sa a tenamit a an.xextenq’a jun li ch’ina Ixqaal wan xyajel a an Cancer, wankeb’ komonil xexpatz’ xjam hu reh ermita xexloq’ ajwí, xexb’anu a in reeb’ kristian li wankeb’ sa’ rajb’al ruh, ut eb’ linekexk’e ch’ol chi k’anjelak.\nChixjunil li k’anjel xexb’anu xexk’am retalil chitz’ib’amb’il, xjalam huhil ut eb’ li factura reeb’ li loq’ok li xexb’anu. Ut wan chik jalan tenq’aal xexpatz’ chaq qeh a in xqajultika mawa’kaaj wi reeb’ li qakomon xqayeh b’an reeb’ jalan chik li qakomon li wankeb’ sa’ li qatenamit ain: Ronda España.\nUt chiru li chiab’ 2002.xqab’anu eb’ li k’anjel a in; xqatoj jun li k’utunel reeb’ qana’chin reh naq te’tz’olman chikemok sa’ lix k’aleb’aleb, xqaloq’ jun ch’ut k’anjeleb’al reh kocina reeb’ jun ch’uteb’ qana’ chineb’, xqaloq’ jun li videos reh xk’utb’al sa’ eb’ li k’aleb’a li wankeb’ chinajt, xqayib’wib’rochochil b’anleb’al sa’ k’aleb’al li wankeb’ chinajt rik’in li tenamit,( Farmacia Comunitario) xqaloq’ jun li molino reh b’uch sa’ jun k’aleb’aal, xqayib’Kahib’ Salón comunal, sa’ k’aleb’al, xqaloq’ wichik jun li k’anjeleb’al reh jun kocina reh jun na’jej b’arwan jun warib’al, xqayib’ jun tz’oleb’aal reeb’ kok’al sa’ jun tenamit nach wan rik’in Purulhà, xqatenq’ah jun qawa’chin tyaaj, xqayib’ jun wa’leb’al kocina, xqatenq’aheb’ jun ch’ut ch’ajom reh xloq’b’al jun xk’anjeleb’aleb’, ( equipo de videos).\nChirix chik a in naq xosuq’i chaq sa’ qa tenamit, xqatikib’ wichik k’anjelak reh li chiab’ jun chik: eb’ li qakomon aj españa xkoeb’ saatqeb’ li na’jej reh España reh xsik’b’al xkomon li tenq’al reh li chiab’ jun chik 2003. xexk’e xch’ol chixsi’kb’al li tenq’aal reh naq sa’ komonil tok’anjelaq.\nLi k’anjel xb’anuman joka in, xe’ k’ayin tzekemj sa’ jun waleb’aal, xwan jun nimla k’utb’esink s’a jun li tz’oleb’aal, xk’ub’aman jun li b’ulink, xb’aneb’ li ch’ajom aj Ronda,xexb’anu li patz’ok tenq’aal saatqeb’ li k’anjeleb’aal.\nChixjunil li k’anjel ain, a an reh xch’utub’ankil li tenq’aal reh li k’anjelak sa’ li tenamit Purulhà. Reh xk’oxlankil naq wan nab’al li k’anjel lix b’anuman sa’ xk’ab’a li qatenamit a in Ronda España.\nChirix a’in xqab’anu wa chik eb’ li k’anjel a’in. xqaloq’ jun secadora reh Cardamomo, xqaloq’jun chik li molin reh b’uch, xqaloq’ wi’chik lajeeb’ li maquina reh b’ojok t’ihkr, reeb’ jun ch’ut qana’ chin, jun lix malkaan xqaloq’ xnaaj ut rochoch wan oxib’ xkok’al, wibeb’ chekal kristian xaqyib’ rochocheb’, xqayib’ wi chik jun li Salón sa’ jun k’aleb’al chicoj xk’ab’a, xqatenq’ah jun li poyanam rik’in xtz’oleb’aal, xqatoj wichik li k’utunel reeb’ li qanachin aj kemonel,xohtenq’an sa’ jun li k’utb’esink xqaloq’ li matan, xqaloq’ jun li kehobresib’aal reeb’ jun ch’ut li komonil, (Congelador) Xqayib’ jun nimla warib’al sa’ jun Centro La Pinada.\nChiru li chiab’ 2004. xqaloq’ jun li na’jej reeb’ jun ch’ut li qasqitz’in li mak’a xnaajeb’ wankeb’ sa’ asient rik’in Patron, chixjunileb’ a an 54 chi winq. Li na’jej a an taqayib’ xhuhil reh naq ak reeb’ lix naajeb’. Xqak’eh lix tenq’aleb’ 66 chitzolom sa’ jun nimla k’aleb’aal reh li Bacico, jokan ajwi’ xtojbal laj k’utunel (li Maestro,) Li na’jej\nxk’eman wi a in a an Rivacó, xqaloq’ junchik li molin reh li b’uch, jun li Salón xqachoy xyib’ankil, xqatenq’ah wibeb’ chik li qasqitz’in rik’in lix tz’oleb’aleb’, xqatenq’ah jun chik li qawachin jwal cheek chius ut sumsuh, xqatojeb’ laj k’anjel reh xyib’ankil li warib’al reh li Centro La Panada, xohtenq’an sa’ jun li waleb’al sa’ jun chik tenamit Santa Cruz, reeb’ kok’al.\nUt chiru chik li chiab’ a in 2005. xqak’am chaq retalil li k’anjel li jwal ajel ruh a an a in. Ajel ruh junaq li Centro de Acopio, reh xk’ulankil Ixim, Kenq’, Ik, lix nimal a an reh 34 chi silos. Ut jokan ajwi’ xtenq’ankileb’ li 66 chi tzolom reh Basico, ajel ruh Oxib’ li Salones, ch’utleb’aal kab’l.\nChixujnil a in naqoyb’eni naq tauxmanq sa’ xk’ab’a xtenq’eb’ li qa kimon, aj Ronda España. Anab’ jun tenamit li nekexk’e ch’ol chik’anjelak ab’an xb’en ajwí sa’ xk’ab’a li qawa Dios. Jo nekexye aran watemala, kaaj wi’ sa’ xk’ab’a li Qawà Dios chankeb’.\nSaeb’ a kutan a in eb’ li qakomon li yokeb’ chik’anjela chiqatenq’ankil reh xwaklesikil li qach’uut, a an lix k’ab’a. ONG. Sa’ chixjunil Ronda, ut naqatz’ama le tenq’aal laex qakomon li wankatqex yalaq b’ar reh li atenamit a in maraj a yaal i b’ar chik, wi’ laex naxye ech’ool li okenk reh xtenq’ankileb’ li qasqitz’in li wankeb’ sa’ rox wanjik li tenamit nayeman reh, ( Tercer Mundo)\nNaruh naq laex toetenq’ah, reh k’ajelak li qa ch’uut aan ain lix k’ab’a sik’b’il ruh. ONG. Ronda Solidaria por el Tercer Mundo)\nA aneb’ nekexb’anu chab’il k’anjel. Tenq’ank sa’ Usilal sa’ chab’ilal sa’ q’unal, reeb’ li qasqitz’in li wankeb’ sa’ rajb’al ruh.\nXb’anaq mak’a xjálenkil, xe’ yolah sa’ li na’jej nayamank reh, Tercer\nMundialista. Watemala Centro America\nPatz’b’il k’anjel re li chihab’ 2010-2011\nJun ch’uut re b’eleeb’ chi aj tzolonel, aj b’onol xaab’, natikla sa’ xkab’ tasal chalen toj sa’ xnimal ru li tzolok.\nJun ch’uut re hoob’ chi aj tzolonel, re jalanqjalanq xb’ehil tzolok re sa’ xnimal ru tzoleb’aal.\nJun ch’uut re chi aj waqxaqib’ chi aj tzolonel re xb’een tasal toj sa’ xkab’ tasal tzolok.\nPatz’b’il k’anjel re k’iirisinkm aaq re waqxaqib’ xkak’aal kab’al reheb’ aj q’eqchi’, re xteepal San Marcos re Chameek.\nXteq’ re li cheek li wank xjunes ut li maak’a’ rokeb’ xtumin.\nPatz’b’il k’anjel re lajeeb’ chi kaxlan chiqleb’ re si’, re li ch’uut chitub’tu.\nPatz’b’il k’anjel chi rix xkuutaal xwanjik aj q’eqchi’ ut chi rix xk’ulub’eb’ li tenamit aj ralch’ooch’ re 1,300 aj jolominel re xk’aleb’aalil re li tenamit Se’tint ut li tenamit Chik’ajb’om.\nPatz’b’il k’anjel chi rix jun ulul ch’iich’.\nJun ch’uut aj tzolonel chi kab’laju xkak’aal re li rox raqal li tzolok re xch’uutal li teep Ribaco, Purulha’.\nJun ch’uut aj tzolonel chi oxlaju re li xkab’ raqal li tzolok re xch’uutal li teep Ribaco, Purulha’.\nJun ch’uut aj tzolonel chi lajeeb’ xka’k’aal chi tzolom re li tzolok chi rix kamilal.\nJun ch’uut aj tzolonel chi kak’aal re li teep Ribaco, Purulha’ re xkab’ raqal tzolok.\nTenq’ re aj tenq’anel chi rix kawilal ut aj k’anjel chi rix ajlank.\nXraqb’al xyiib’ankil junlaju xka’k’aal chi ochoch reheb’ laj Chantelito, xteepal Purulha’.\nXtojb’al li xsachomq laj jolominel k’anjel re li tzolok xwank.\nJun ch’uuteb’ aj tzolonel chi kaahib’ re li tenamit Peten.\nXxaqab’ankil xchaq’rab’il xtzolb’al jun li poyanam sa’ xnimal ru tzoleb’aal.\nTeq’ re kiib’ rochochil xwa’leb’aaleb’ kok’al re li teep Santa Cruz u San Cristobal.\nPATZ’B’IL K’AWEL RE LI CHIHAB’ 2,011 Ut 2,012\nNaq ak x-ilmank ru Ii xnaab'alil ru li patz'b'il k'anjel chi ru Ii po Julio, xk'eemank reectal naq yook chi b'eek chi chaab'il, ut chi ru ii chihab' awe' xk'eemank wi' chik xtuminal.\nJun ch'uuteb' aj tzolonel chi kak'aal re xb'een raqal, xkab' raqal ut rox raql re xkab' tasal tzolok,\nJun ch'uut re kahib) xkal'aal aj tzolonel re ro' raqal ut xwaq raqal re rox tasal tzolok.\nJun ch'uuteb' aj tzolonel chi b'eleeb' re sa'xnimal ru tzolok (Universidad Rural) xk'aba' sa) li teep Purulha’.\nWib' aj tzolonel sa'xnimal ru tzolok (Universidad Rafael Landivar) xk'aba).\nJun ch'uuteb' aj tzolonel chi lajeeb’ re tzolok kawresink ib) "Bachillerato" sa' Ii k'aleb'aal Ribako xteepal Purulha'.\nTenq' re aj tenq'anel chi rix kawilal ut aj k'anjel chi rix ajlank .\nTenq’ re wib’ kok’aleb’ li yookeb’ chi tzolok sa’ xkab’ raqal.\nJun ch’uuteb’ aj tzolonel chi waqxaqib’ re jalanqjalaq ru tzolok.\nTenq´ re jun nab’ej li wank xjunes rik’in oxib’ xkok’al ut yookeb’ chi tzolok.\nTenq’ reheb’ li yajeb’ re li teep Chameelk.\nPatz’b’il k’anjel re lajeeb’ chi kaxlan chiqleb’ re si’, li ink’a’ jwal na sachok.\nTenq’ re jun ch’uut chi waqxaqib’ xka’k’aal qana’chineb’ aj q’eqchi’ re jalanqjalanq xk’anjeleb’.\nSAN LUIS PETEN.\nTenq’ reheb’ waqib’ aj tzolonel.\nTenq’ re xloq’b’al lajeeb’ roxk’aal chunleb’aal ut xtojb’al xk’amb’al re jun tzoleb’aal.\nTenq’ re x-xaqab’ankil ochoch re k’uub’ank k’anjel sa’ k’aleb’aal.\nTenq’ re jun aj tzolonel re rox tasal tzolok.\nONG RONDA SOLIDARIA POR EL TERCER MUNDO\nPlaza de San Antonio, 1 * 29400 Ronda (Málaga)


Kʼaʼut ebʼ laj Testiiw re li Jehobʼa Nekeʼxtiqibʼ Ribʼ Chiʼus naq Nekeʼxik saʼebʼ li Xchʼutam?\nMa xaakʼe reetal saʼ li tasal hu aʼin naq chaabʼil nekeʼxyiibʼ ribʼ ebʼ laj Testiiw re li Jehobʼa naq nekeʼxik saʼebʼ li xchʼutam? Kʼaʼut oxloqʼ chiruhebʼ xyiibʼankil ut xtiqibʼankil ribʼebʼ?\nNaqakʼutbʼesi naq oxloqʼ chiqu li Yos. Li Yos moko kaʼaj tawiʼ naril qatiqibʼankil (1 Samuel 16:7). Usta yaal aʼin, aajel ru naq tqakʼutbʼesi naq oxloqʼ chiru li Yos ut ebʼ li qech aj paabʼanel naq naqachʼutubʼ qibʼ chi xloqʼoninkil ru. Joʼ chanru naq naxyiibʼ ribʼ chiʼus junaq li poyanam naq naxik raatinankil junaq laj raqol aatin, joʼkan ajwiʼ naqabʼaanu laaʼo naq nokooxik saʼ li qachʼutam. Naqabʼaanu aʼin xbʼaan naq oxloqʼ chiqu li Jehobʼa, laj «raqol aatin saʼ xbʼeen chixjunil li ruuchichʼochʼ», ut oxloqʼ ajwiʼ chiqu li Rochoch (Genesis 18:25).\nNaxkʼutbʼesi naq chaabʼil qanaʼlebʼ. Li Santil Hu naxye rehebʼ laj paabʼanel naq teʼxtiqibʼ ribʼ «chi chaabʼil» ut «saʼ xyaalal» (1 Timoteo 2:9, 10). Li nekeʼxtiqibʼ ribʼ chi chaabʼil ut saʼ xyaalal, inkʼaʼ nekeʼxtiqibʼ ribʼ saʼ joʼmaajoʼil, toj nekeʼxsikʼ bʼan chiʼus kʼaru teʼxkʼe chirixebʼ. Usta li Santil Hu naxkʼe qanaʼlebʼ chirix qayiibʼankil, wank naabʼal li chʼinaʼusil tʼikr naru tqakʼe chiqix. Joʼkan bʼiʼ, wi chaabʼil qayuʼam ut qabʼaanuhom, tooruuq xkʼeebʼal «xloqʼal li xkʼutum li Yos laj kolol qe» ut tooruuq ajwiʼ xnimankil «xloqʼal li Yos», aʼin naxkʼut chiqu naq moko toj aajel ta ru naq tooʼaatinaq re naq tqanima ru li Yos (Tito 2:10; 1 Pedro 2:12). Wi naqayiibʼ qibʼ chiʼus naq nokooxik saʼ li qachʼutam, us teʼril li qapaabʼal.\nNaqaj naq tatwulaq saʼebʼ li qachʼutam, ut mixik aachʼool chi xkʼoxlankil kʼaru taakʼe chaawix. Moko toj aajel ta ru naq akʼaq malaj teʼxtooq laawaqʼ re naq saqaq ut chʼinaʼusaq rilbʼal.\nMa aajel ru naq chaabʼilaq qayiibʼankil re xloqʼoninkil li Yos?\nKʼaru li naʼlebʼ nataqlank qe naq yooko xkʼoxlankil xyiibʼankil ut xtiqibʼankil qibʼ?


Li keʼtzʼiibʼak chaq chirix li Jesus | Tzolomaqebʼ leekokʼal\nCHAAWIL SAʼ Abjasio Bashkir Pidgin (Cameroon) Q’eqchi’ abui acholi afrikáans ahanta ajië albanés alemán alemán de Pensilvania altaico alur amárico armenio asamés aucano aymara azerí azerí (alfabeto cirílico) bajo alemán bambara bassa de camerún bassa de liberia batak (karo) batak (simalungun) batak (toba) baulé becol bengalí bete biak birmano bislama bomu boulou búlgaro cabilé cakchiquel camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chokue chol chuabo cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dayak ngaju digor duala dusun edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano gitonga griego groenlandés guaraní guaraní boliviano guerze gujarati gun guna hausa hebreo herero hiligaynon hindi hiri motu hmong holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kachin kannada kaonde kayin sgaw kazajo khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kpelle krio kurdo kurdo kurmanyí del Cáucaso kwangalí kwanyama kyangonde lamba lenie letón lhukonzo lifu lingala lituano lomue lovari luganda lugbara lunda luo luvale macedonio macua malayo malayálam malgache maltés mam mambue-lungu maninkakan oriental manyacú mapudungún maratí mare marshalés maya mazahua mazateco de Huautla mendé mixe mixteco de guerrero mixteco de huajuapan mizo mongol more motu navajo nepalés ngäbere (o guaymí) nias nicobarés niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla osético otetela otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao pemón piaroa pidgin de las islas salomón pidgin nigeriano polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de santiago del estero quiché rapa nui rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) serere sesoto shona sidama silozi soli somalí sranangtongo suajili suati sueco sundanés susu tagalo tahitiano tai tamil tandroy tankarana tarahumara tayik telugu tetum tivo tlapaneco toba tojolabal tok pisin tongano toraja totonaco tseltal tshiluba tsonga tsotsil tsuana turco turcomano turcomano tuvaluano tuviniano twi tártaro tének ucraniano uhobo uigur (alfabeto cirílico) umbundú uolof urdu uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zapoteco del istmo zapoteco re lachiguiri zulú árabe ñanya ñemba\nChaawil ebʼ li winq li wankebʼ saʼ li eetalil. Aʼan laj Mateo, laj Marcos, laj Lucas, laj Juan, laj Pedro, laj Santiago, laj Judas ut laj Pablo. Keʼwank chaq saʼ xkutankil li Jesus ut keʼtzʼiibʼak chirix. Chixjunil li keʼxtzʼiibʼa wank saʼ li Santil Hu. Ma taawaj xnawbʼal anihebʼ li winq aʼin?...\nAnihebʼ li winq aʼin?\nOxibʼ rehebʼ li ramiiw ut ebʼ li Xʼapostol li Jesus keʼpuktesink rochbʼen. Ut aʼan laj Mateo, laj Juan ut laj Pedro. Ma naru nakaakʼut saʼ li eetalil anihebʼ li winq aʼin?... Laj Mateo kixtzʼiibʼa jun li hu chirix li xyuʼam li Jesus, ut laj Juan ajwiʼ. Ut laj Juan kixtzʼiibʼa xhuhil Apocalipsis ut oxibʼ chik li hu li naxkʼabʼaʼi: Li xbʼeen, xkabʼ ut rox xhu laj Juan. Li Apostol Pedro kixtzʼiibʼa ajwiʼ wiibʼ li hu: Li xbʼeen ut xkabʼ xhu laj Pedro. Saʼ li xkabʼ xhu laj Pedro naxye naq li Jehobʼa kiʼaatinak saʼ choxa ut kixye chirix li Jesus: «Aʼan aʼin li walal. Kʼajoʼ ninra ut maaʼani chik joʼ aʼan».\nUt ebʼ li junchʼol chi winq keʼtzʼiibʼak chaq ajwiʼ chirix li Jesus. Jun rehebʼ aʼan laj Marcos. Ut maare kiril naq keʼxchap li Jesus. Ut li jun chik aʼan laj Lucas. Aʼan aj bʼanonel ut chanchan naq kamenaq chik li Jesus naq kiʼok choʼq aj paabʼanel malaj choʼq xtzolom li Jesus.\nWiibʼ li riitzʼin li Jesus keʼtzʼiibʼak ajwiʼ chirix. Ma nakaanaw anihebʼ?... Wankebʼ saʼ li eetalil, ut aʼan laj Santiago ut laj Judas. Saʼ xtiklajik inkʼaʼ keʼxpaabʼ li kixkʼut li Jesus. Keʼxkʼoxla naq kikanoʼk bʼayaq ru. Abʼan moqon chik, keʼok xpaabʼankil ut keʼok ajwiʼ choʼq xtzolom.\nAnaqwan aatinaqo chirix laj Pablo. Ma nakaawil saʼ li eetalil? Aj Saulo xkʼabʼaʼ naq toj maajiʼ naʼok chaq choʼq aj paabʼanel. Xikʼ ut inkʼaʼ sa kirilebʼ laj paabʼanel. Ma taawaj xnawbʼal chanru kiʼok choʼq xtzolom li Jesus?... Saʼ jun kutan naq laj Saulo yook chaq chiru bʼe kirabʼi naq kiʼaatinaak saʼ choxa. Ani kiʼaatinank re? Aʼan li Jesus. Ut kixye re: «Kʼaʼut xikʼ yookat rilbʼalebʼ lintzolom?». Laj Pablo kixkʼe reetal naq tento tixjal xnaʼlebʼ. Joʼkan naq kiʼok choʼq aj paabʼanel. Ut moqon chik, kixtzʼiibʼa 14 li hu chalen Romanos toj Hebreos.\nPeʼyaal naq nawulak chiqu rilbʼal li Santil Hu wulaj wulaj?... Chisaʼ wank naabʼal li naʼlebʼ chirix li Jesus. Peʼyaal naq nakaawaj xnawbʼal xkomon li naʼlebʼ chirix li Jesus?...\nAnihebʼ xkʼabʼaʼ li xtzolom li Jesus li keʼtzʼiibʼak chirix?\nAnihebʼ li riitzʼin li Jesus li keʼxtzʼiibʼa chaq ajwiʼ li Santil Hu?\nChanru kiʼok choʼq aj paabʼanel laj Pablo?


San Lucas 22 KEKNT - Yo̱ chi cuulac xcutanquil li - Bible Search\nLaj Judas Iscariote quixye reheb nak tixkꞌaxtesi li Jesús saꞌ rukꞌeb laj judío\n1Yo̱ chi cuulac xcutanquil li ninkꞌe nak nequeꞌxcuaꞌ li caxlan cua ma̱cꞌaꞌ xchꞌamal. Pascua nayeman re li ninkꞌe aꞌan. 2Eb lix be̱nil aj tij ut eb laj tzꞌi̱b yo̱queb chixsicꞌbal chanru nak ta̱ru̱k teꞌxcamsi li Jesús. Abanan yo̱queb xcꞌaꞌux xban nak incꞌaꞌ queꞌraj xchikꞌbal xjoskꞌileb li tenamit. 3Laj Judas Iscariote jun reheb lix cablaju chi xtzolom li Jesús. Aꞌan quixqꞌue rib chi a̱le̱c xban laj tza. 4Co̱ riqꞌuineb li xbe̱nil aj tij ut riqꞌuineb li nequeꞌcꞌacꞌalen re li templo chixyebal reheb nak tixkꞌaxtesi li Jesús saꞌ rukꞌeb. 5Queꞌsahoꞌ xchꞌo̱leb chirabinquil li quixye ut queꞌxyechiꞌi xtumin. 6Ut quixcꞌul xchꞌo̱l laj Judas li quiyeheꞌ re. Joꞌcan nak qui-oc xsicꞌbal jokꞌe ta̱ru̱k tixkꞌaxtesi li Jesús saꞌ rukꞌeb chi incꞌaꞌ teꞌxnau li qꞌuila tenamit.\nLi Jesús quicuaꞌac rochbeneb lix tzolom re xnumsinquil li ninkꞌe Pascua\n7Quicuulac xkꞌehil li ninkꞌe Pascua nak nequeꞌxcuaꞌ li caxlan cua ma̱cꞌaꞌ xchꞌamal. Saꞌ li ninkꞌe aꞌan tento nak teꞌxcamsi junak li carner. 8Li Jesús quixye reheb laj Pedro ut laj Juan: —Ayukex ut cauresihomak chak li tzacae̱mk re li pascua re totzaca̱nk, chan. 9Queꞌxpatzꞌ re: —¿Bar ta̱cuaj takacauresi chak?— 10Li Jesús quixye reheb: —Nak tex-oc saꞌ li tenamit, aran te̱tau jun li cui̱nk yo̱ chixcꞌambal jun cuc xhaꞌ. Te̱ta̱ke aꞌan toj saꞌ li cab bar tox-ocak cuiꞌ. 11Ut te̱ye re laj e̱chal cab, “Chan laj tzolonel, ¿bar cuan li naꞌajej li ta̱cuaꞌak cuiꞌ saꞌ li ninkꞌe Pascua rochbeneb lix tzolom?” chaꞌakex re. 12Ut aꞌan tixcꞌut che̱ru jun nimla naꞌajej takecꞌ saꞌ xcaꞌ tasalil li cab. Ac yi̱banbil li naꞌajej. Ut aran te̱cauresi li ninkꞌe chokꞌ ke, chan li Jesús. 13Queꞌco̱eb saꞌ li tenamit ut qui-uxman joꞌ quixye li Jesús. Ut aran queꞌxcauresi li ninkꞌe Pascua. 14Nak quicuulac x-o̱ril, li Jesús quicꞌojla saꞌ li me̱x rochbeneb lix tzolom. 15Ut quixye reheb: —Cꞌajoꞌ nak yo̱quin chixrahinquil ru nak tocuaꞌak cuochbenex saꞌ li ninkꞌe aꞌin nak toj ma̱jiꞌ nincam. 16Relic chi ya̱l ninye e̱re nak incꞌaꞌ chic tinba̱nu li ninkꞌe Pascua toj ta̱cuulak xkꞌehil nak tinba̱nu cuiꞌchic saꞌ lix nimajcual cuanquilal li Dios, chan. 17Ut quixchap li secꞌ re ucꞌac. Quixbantioxi chiru li Dios ut quixye: —Cꞌulumak aꞌin ut jeqꞌuihomak saꞌ e̱ya̱nk li cuan chi saꞌ, 18xban nak la̱in tinye e̱re nak chalen anakcuan incꞌaꞌ chic tincuucꞌ xyaꞌal li uva toj ta̱cuulak xkꞌehil nak tincuucꞌ cuiꞌchic saꞌ lix nimajcual cuanquilal li Dios, chan. 19Ut quixchap li caxlan cua, quixbantioxi chiru li Dios, tojoꞌnak quixjachi ut quixqꞌue reheb lix tzolom ut quixye: —Aꞌan aꞌin lin tzꞌejcual, kꞌaxtesinbil re camsi̱c saꞌ e̱cꞌabaꞌ la̱ex. Cheba̱nuhak re xjulticanquil lin camic, chan. 20Joꞌcan ajcuiꞌ quixba̱nu nak ac xrakeꞌ chi cuaꞌac. Quixchap li secꞌ re ucꞌac ut quixye: —Aꞌan aꞌin retalil li acꞌ contrato li ta̱xakaba̱k xcuanquil riqꞌuin lin quiqꞌuel li ta̱hoyekꞌ nak tincamsi̱k saꞌ e̱cꞌabaꞌ la̱ex, chan. 21Ut quixye ajcuiꞌ li Jesús: —Nacuaj nak te̱nau nak li cui̱nk li ta̱kꞌaxtesi̱nk cue yo̱ chi cuaꞌac saꞌ me̱x cuochben. 22Tento nak tincamsi̱k la̱in li Cꞌajolbej. Abanan raylal cuan saꞌ xbe̱n li cui̱nk li ta̱kꞌaxtesi̱nk cue, chan li Jesús. 23Ut eb aꞌan queꞌoc chixpatzꞌinquil chi ribileb rib ut queꞌxye: —¿Ani anchal li ta̱kꞌaxtesi̱nk re? chanqueb.\nQueꞌxcuechꞌi rix ani kꞌaxal nim xcuanquil\n24Eb lix tzolom li Jesús queꞌoc chixcuechꞌinquil rix chi ribileb rib ani tana saꞌ xya̱nkeb nimak xcuanquil. 25Li Jesús quixye reheb: —Eb li rey li cuanqueb saꞌ ruchichꞌochꞌ cuanqueb xcuanquil saꞌ xbe̱neb li tenamit. Eb aꞌan nequeꞌraj nak cha̱bil ta̱yehekꞌ chirixeb. 26Abanan la̱ex incꞌaꞌ te̱ba̱nu chi joꞌcan. Li ani naraj xcuanquil saꞌ e̱ya̱nk, tento nak tixcubsi rib ut ta̱cꞌanjelak che̱ru. Li ani ta̱raj cꞌamoc be saꞌ e̱ya̱nk, tento nak tixcubsi rib ut ta̱cꞌanjelak che̱ru. 27¿Ani li kꞌaxal nim xcuanquil nak nequecꞌoxla la̱ex? ¿Ma li nacꞌojla saꞌ me̱x, malaj ut li nacꞌanjelac chiru? ¿Ma ma̱cuaꞌ ta biꞌ li ani nacꞌojla saꞌ me̱x? La̱in cuan incuanquil, aban cuanquin saꞌ e̱ya̱nk joꞌ jun aj cꞌanjel che̱ru. 28La̱ex xecuy cuochbeninquil saꞌ li ra xi̱cꞌ xincꞌul. 29Joꞌcan nak tinqꞌue e̱cuanquil la̱ex joꞌ nak xqꞌue incuanquil la̱in lin Yucuaꞌ. 30La̱ex texcuaꞌak ut tex-ucꞌak saꞌ lin me̱x nak cua̱nkin saꞌ lin cuanquil. Ut la̱ex texcꞌojla̱k saꞌ le̱ cꞌojariba̱l ut texrakok a̱tin saꞌ xbe̱neb li cablaju xte̱paleb laj Israel, chan li Jesús.\nLi Jesús quixye nak ta̱tzꞌekta̱na̱k xban laj Simón Pedro\n31Ut quixye li Ka̱cuaꞌ: —At Simón, laj tza ac xpatzꞌ xlese̱ns re nak tixyal rix le̱ pa̱ba̱l joꞌ nak nachikꞌeꞌ ru li trigo re risinquil li rix. 32Abanan la̱in xintijoc cha̱cuix re nak incꞌaꞌ ta̱canab la̱ pa̱ba̱l. Ut nak tatsukꞌi̱k cuiꞌchic cuiqꞌuin, ta̱qꞌue xcacuilal xchꞌo̱leb la̱ cuech aj pa̱banelil, chan li Jesús. 33Ut laj Pedro quixye re: —At Ka̱cuaꞌ, la̱in cau inchꞌo̱l cha̱ta̱kenquil usta tineꞌxqꞌue saꞌ tzꞌalam malaj ut tineꞌxcamsi a̱cuochben, chan. 34Ut li Jesús quixye re: —At Pedro, la̱in ninye a̱cue, anakcuan ajcuiꞌ nak toj ma̱jiꞌ naya̱bac laj tzoꞌ xul, la̱at ac xaye oxib sut nak incꞌaꞌ nacanau cuu, chan. 35Ut quixye cuiꞌchic reheb lix tzolom: —Nak quexintakla chi ma̱cꞌaꞌ e̱bo̱ls, chi ma̱cꞌaꞌ xnaꞌaj e̱tumin, chi ma̱cꞌaꞌ e̱xa̱b, ¿ma cuan ta biꞌ cꞌaꞌru xpaltoꞌ e̱re? Ut eb aꞌan queꞌxye: —Ma̱cꞌaꞌ quipaltoꞌ ke. 36Quixye cuiꞌchic li Jesús reheb: —Ut anakcuan li ani cuan xbo̱ls, xcꞌamak chirix joꞌ ajcuiꞌ xnaꞌaj lix tumin. Ut li ani ma̱cꞌaꞌ xchꞌi̱chꞌ, tixcꞌayi lix chaque̱t ut xlokꞌak xchꞌi̱chꞌ chiru li tumin aꞌan. 37Relic chi ya̱l ninye e̱re nak tento ta̱tzꞌaklok ru li cꞌaꞌru tzꞌi̱banbil chicuix saꞌ li Santil Hu, li naxye chi joꞌcaꞌin: Quiqꞌueheꞌ saꞌ ajl saꞌ xya̱nkeb li incꞌaꞌ useb xnaꞌleb. Tento nak ta̱cꞌulma̱nk li cꞌaꞌru tzꞌi̱banbil retalil chicuix, chan. 38Eb aꞌan queꞌxye: —Ka̱cuaꞌ, cuan arin cuib li chꞌi̱chꞌ, chanqueb. Ut li Jesús quixye: —Tzꞌakal li xeye. Mex-a̱tinac chic.\n39Li Jesús qui-el aran ut co̱ saꞌ li tzu̱l Olivos, joꞌ cꞌaynak xba̱nunquil. Ut eb lix tzolom queꞌxta̱ke. 40Nak quicuulac saꞌ li naꞌajej aꞌan, quixye reheb lix tzolom: —Chextijok re nak incꞌaꞌ te̱qꞌue e̱rib chi a̱le̱c, chan. 41Ut li Jesús quirisi rib saꞌ xya̱nkeb joꞌ na xnajtil nacuteꞌ cuiꞌ junak pec. Ut aran quixcuikꞌib rib chi tijoc. 42Quixye: —At inyucuaꞌ, cui la̱at ta̱cuaj, incꞌaꞌ raj tincꞌul li raylal aꞌin. Abanan chi-uxma̱nk li cꞌaꞌru nacacuaj la̱at ut ma̱cuaꞌ li nacuaj la̱in, chan. 43Ut quichal jun li ángel saꞌ choxa ut quixqꞌue xcacuil xchꞌo̱l. 44Nak yo̱ chi yotꞌecꞌ xchꞌo̱l, quitijoc cuiꞌchic li Jesús chi kꞌaxal anchal xchꞌo̱l ut lix tikob yo̱ chi tzꞌukuc saꞌ chꞌochꞌ chi ni̱nki tzꞌukul chanchan quicꞌ. 45Nak quirakeꞌ chi tijoc, quicuacli ut co̱ riqꞌuineb lix tzolom. Quiril nak yo̱queb chi cua̱rc xban nak kꞌaxal ra saꞌ xchꞌo̱leb. 46Ut li Jesús quixye reheb: —¿Cꞌaꞌut nak yo̱quex chi cua̱rc? Cuaclinkex ut tijonkex re nak incꞌaꞌ te̱qꞌue e̱rib chi a̱le̱c, chan reheb.\nLi Jesús quichapeꞌ ut quicꞌameꞌ chi pre̱xil xbaneb laj cꞌamol be saꞌ xya̱nkeb laj judío\n47Toj yo̱ ajcuiꞌ chi a̱tinac li Jesús nak queꞌcuulac li qꞌuila tenamit. Laj Judas, aꞌan yo̱ chi cꞌamoc be chiruheb. Aꞌan jun reheb lix tzolom cablaju. Quijiloc chixcꞌatk li Jesús re nak ta̱rutzꞌ ru. 48Ut li Jesús quixye re: —At Judas, ¿ma ta̱cuutzꞌ cuu re inkꞌaxtesinquil, la̱in li Cꞌajolbej? chan re. 49Ut li cuanqueb rochben queꞌril li cꞌaꞌru yo̱ chixba̱nunquil ut queꞌxpatzꞌ re: —Ka̱cuaꞌ, ¿ma takaqꞌueheb chi chꞌi̱chꞌ? chanqueb. 50Ut jun reheb quixyocꞌ lix xic lix mo̱s li xyucuaꞌil aj tij ut quirisi lix xic li cuan saꞌ xnim. 51Li Jesús quixye: —Canabomak xba̱nunquil aꞌan, chan. Ut quixchꞌeꞌ riqꞌuin rukꞌ lix xic li cui̱nk ut quixqꞌuirtesi. 52Ut quixye reheb li xbe̱nil aj tij, ut eb li nequeꞌtaklan saꞌ li templo, joꞌqueb ajcuiꞌ li nequeꞌcꞌamoc be, li queꞌchal chixchapbal: —¿Ma la̱in ta biꞌ aj e̱lkꞌ nak xexchal chinchapbal riqꞌuin cheꞌ ut riqꞌuin chꞌi̱chꞌ? 53Rajlal cutan cuanquin saꞌ e̱ya̱nk che̱tzolbal saꞌ li templo ut incꞌaꞌ quine̱chap aran. Abanan anakcuan xcuulac xkꞌehil nak te̱ba̱nu li cꞌaꞌru te̱raj la̱ex riqꞌuin xcuanquil laj tza, chan li Jesús.\nLaj Pedro quixye oxib sut nak incꞌaꞌ naxnau ru li Jesús\n54Queꞌxchap li Jesús ut queꞌxcꞌam saꞌ rochoch li xyucuaꞌil aj tij. Ut laj Pedro yo̱ chixta̱kenquil chi najt. 55Queꞌxtzꞌab jun li xam chiru neba̱l, ut quilajeꞌcꞌojla chire xam, ut quicꞌojla ajcuiꞌ laj Pedro saꞌ xya̱nkeb. 56Ut jun li mo̱s ixk quiril laj Pedro cꞌojcꞌo chire xam. Quixcaꞌya ut quixye: —Li cui̱nk aꞌin, aꞌan jun reheb li nequeꞌochbenin re li Jesús, chan. 57Abanan laj Pedro quiticꞌtiꞌic ut quixye: —At ixk, la̱in incꞌaꞌ ninnau ru ani li nacaye, chan. 58Junpa̱t na chic nak jun li cui̱nk qui-iloc re laj Pedro ut quixye: —La̱at jun xcomoneb aꞌan, chan re. Ut laj Pedro quixye: —At cui̱nk, ma̱cuaꞌ la̱in xcomoneb, chan. 59Ac xnumeꞌ na chic jun o̱r, nak jun chic li cui̱nk quixye: —Relic chi ya̱l nak li cui̱nk aꞌin, aꞌan jun reheb li queꞌochbenin re li Jesús. Li cui̱nk aꞌin aj Galilea, chan. 60Ut laj Pedro quixye: —At cui̱nk, incꞌaꞌ ninnau cꞌaꞌru yo̱cat chixyebal, chan. Ut toj yo̱ ajcuiꞌ chi a̱tinac laj Pedro nak quiya̱bac li tzoꞌ xul. 61Ut li Ka̱cuaꞌ quixsukꞌisi rib ut quixcaꞌya laj Pedro. Ut quinak saꞌ xchꞌo̱l laj Pedro li quiyeheꞌ re xban li Ka̱cuaꞌ, “Toj ma̱jiꞌ ajcuiꞌ naya̱bac li tzoꞌ xul, nak la̱at ac xaye oxib sut nak incꞌaꞌ nacanau cuu.” 62Laj Pedro qui-el chirix cab ut cꞌajoꞌ nak quiya̱bac xban xrahil xchꞌo̱l.\nLi Jesús quihobeꞌ ut quisaqꞌueꞌ xbaneb li soldado aj Roma\n63Eb li cui̱nk li yo̱queb chi cꞌacꞌale̱nc re li Jesús, queꞌxhob ut queꞌxsacꞌ. 64Queꞌxbacꞌ chi tꞌicr li xnakꞌ ru re nak incꞌaꞌ ta̱ilok, queꞌxsacꞌ ut queꞌxye: —Kꞌehi ani xsacꞌoc a̱cue, chanqueb re. 65Ut nabal chic cꞌaꞌak re ru queꞌxye re xhobbal li Jesús.\nLi Jesús quicꞌameꞌ chiruheb li nequeꞌtaklan saꞌ xbe̱neb laj judío\n66Nak quicutanoꞌ, queꞌxchꞌutub ribeb li nequeꞌcꞌamoc be saꞌ xya̱nkeb li tenamit ut eb li xbe̱nil aj tij joꞌ eb ajcuiꞌ laj tzꞌi̱b. Ut queꞌxcꞌam li Jesús riqꞌuineb li nequeꞌtaklan saꞌ xbe̱neb laj judío. Ut queꞌxye re: 67—Ye ke. ¿Ma la̱at li Cristo, laj Colonel li yechiꞌinbil xban li Dios? chanqueb. Ut li Jesús quixye reheb: —Cui tinye e̱re nak la̱in, incꞌaꞌ ajcuiꞌ raj te̱pa̱b, chan. 68Ut cui tinpatzꞌok e̱re, incꞌaꞌ aj raj cuiꞌ te̱sume li cꞌaꞌru tinpatzꞌ, chi moco tine̱rachꞌab. 69Ut chalen anakcuan la̱in li Cꞌajolbej tincꞌojla̱k saꞌ xnim ukꞌ li nimajcual Dios, chan. 70Ut chixjunileb queꞌxye re: —¿Ma la̱at li Ralal li Dios chi joꞌcanan? Ut li Jesús quichakꞌoc ut quixye: —Ya̱l li xeye nak la̱in, chan. 71Ut chixjunileb queꞌxye: —¿Cꞌaꞌ chic ru aj e nak toj teꞌxye ke cꞌaꞌru xma̱c? Riqꞌuin kaxic xkabi li cꞌaꞌru xye, chanqueb.


Resil li Santil Hu: Li Xyoob’tesihom li Yos ut li B’ut’iha’ - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nB’ar ke’chalk chaq li choxa ut li Ruuchich’och’? Chanru ke’yo’laak li Saqʼe, li Po ut ebʼ li chahim joʼ chixjunil li wank saʼ Ruuchichʼochʼ? Li Santil Hu naxye naq li Yos kiyoobʼtesink chaq re chixjunil. Joʼkan naq ebʼ li xbʼeen tzolom nekeʼaatinak chirix li xyoobʼtesihom li Yos.\nTqatzol naq li Yos kixyoobʼtesi xbʼeenwa ebʼ li anjel. Kixyiibʼ li Ruuchichʼochʼ choʼq qe, joʼkan naq li Yos kixyoobʼtesi laj Adan ut li xʼEva ut kixkʼehebʼ saʼ jun li chʼinaʼusil naʼajej. Abʼan moko keʼwank ta xyuʼam chi junelik, xbʼaan naq keʼxqʼet Raatin li Yos.\nChalen naq kiyoobʼtesiik laj Adan toj naq kibʼutʼunk li Ruuchichʼochʼ kinumeʼk 1.656 chihabʼ. Saʼebʼ li chihabʼ aʼan, naabʼalebʼ li poyanam moko usebʼ ta xnaʼlebʼ. Laj Tza ut ebʼ li maaʼus aj musiqʼej keʼwank chaq saʼ choxa. Ut saʼ Ruuchichʼochʼ kiwank laj Cain ut li maaʼusebʼ xnaʼlebʼ. Saʼ xyanqebʼ aʼin keʼwank winq, jwal nimebʼ roq ut naabʼalebʼ xmetzʼew. Abʼan keʼwank ajwiʼ li chaabʼilebʼ xnaʼlebʼ joʼ laj Abel, laj Enoc ut laj Noe. Saʼ li XBʼEEN Tasal, tqatzol kʼaru keʼxbʼaanu chaq ebʼ li qas qiitzʼin aʼin.


1 TESALONICENSES 4 KEK - Li Dios naraj nak tzˈakalak re ru li - Bible Gateway\n1 TESALONICENSES 4 Kekchi (KEK)\nLi Dios naraj nak tzˈakalak re ru li kayuˈam\n4 Ut anakcuan ex inherma̱n, cuan cuiˈchic cˈaˈru nacuaj xtzˈa̱manquil che̱ru saˈ xcˈabaˈ li Ka̱cuaˈ Jesucristo. Aˈan aˈin: nak chexcua̱nk taxak saˈ ti̱quilal joˈ naraj li Dios ut rajlal yo̱kex chixba̱nunquil chi joˈcan joˈ xkacˈut che̱ru la̱o. Ac yo̱quex chixba̱nunquil, abanan kˈaxal cuiˈchic te̱ba̱nu. 2 La̱ex ac nequenau le̱ taklanquil qˈuebil kaban saˈ xcˈabaˈ li Ka̱cuaˈ Jesucristo. 3 Li Dios naraj nak texcua̱nk saˈ santilal. Mexcoˈbe̱tac mexyumbe̱tac. 4 Eb laj pa̱banel tento nak teˈsumla̱k saˈ xya̱lal ut cheˈxnauhak cua̱nc saˈ ti̱quilal chi ribileb rib ut teˈxqˈue xlokˈal chi ribileb rib. 5 Eb li incˈaˈ nequeˈxnau ru li Dios, nequeˈxba̱nu li yibru naˈleb li nequeˈxrahi ru xba̱nunquil. Me̱ba̱nu joˈ nequeˈxba̱nu eb aˈan. 6 Ma̱ ani tixmux rib riqˈuin xmakˈbal rixakil junak cui̱nk ut ma̱ ani tixmux rib riqˈuin xmakˈbal xbe̱lom junak ixk. Incˈaˈ teˈxba̱nu chi joˈcan xban nak li Ka̱cuaˈ Jesucristo ta̱rakok a̱tin saˈ xbe̱n chixjunileb li nequeˈba̱nun re li naˈleb aˈan, joˈ ac yebil e̱re kaban. 7 Li Dios incˈaˈ quixsicˈ ku re nak yo̱ko chixba̱nunquil li ma̱usilal. Quixsicˈ ban ku re nak tocua̱nk saˈ santilal. 8 Joˈcan nak li ani natzˈekta̱nan re li tijleb aˈin, ma̱cuaˈ cui̱nk li naxtzˈekta̱na. Aˈ ban li Dios li naqˈuehoc ke li Santil Musikˈej, aˈan li naxtzˈekta̱na. 9 Incˈaˈ tento nak tintzˈi̱bak e̱riqˈuin chirix chanru nak te̱ra e̱rib che̱ribil e̱rib xban nak ac cˈutbil ajcuiˈ che̱ru xban li Dios nak tento te̱ra e̱rib che̱ribil e̱rib. 10 Us yo̱quex nak nequeraheb chixjunileb li cuanqueb Macedonia. Abanan nintzˈa̱ma che̱ru, ex herma̱n, nak kˈaxal cuiˈchic cheba̱nu chi joˈcan. 11 Cheqˈuehak e̱chˈo̱l chi cua̱nc saˈ xya̱lal. Me̱chˈiˈchˈiˈi li ani cuan cˈaˈru re. Chexcˈanjelak re nak ta̱cua̱nk cˈaˈru e̱re re xnumsinquil li cutan junju̱nk joˈ xexkatakla cuiˈ. 12 Cui te̱ba̱nu chi joˈcan, oxlokˈ tex‑ilekˈ xbaneb li ma̱cuaˈeb aj pa̱banel, ut incˈaˈ yo̱kex chixchˈiˈchˈiˈinquil jalan re li cˈaˈru te̱raj.\nLi Ka̱cuaˈ Jesucristo ta̱cha̱lk cuiˈchic\n13 Nakaj ut ex herma̱n nak te̱tau xya̱lal chirixeb li ac xeˈcam re nak incˈaˈ ta̱rahokˈ e̱chˈo̱l joˈ nequeˈxba̱nu li jun chˈol chic li ma̱cˈaˈ nequeˈroybeni. 14 La̱o nakapa̱b nak li Jesús quicam ut quicuacli cuiˈchic chi yoˈyo. Ut nakapa̱b ajcuiˈ nak li joˈ qˈuialeb queˈpa̱ban re li Cristo, li Dios tixcuaclesiheb cuiˈchic chi yoˈyo saˈ xya̱nkeb li camenak ut tixcˈameb chak rochben nak ta̱cha̱lk cuiˈchic li Jesucristo. 15 Aˈin ra̱tin li Ka̱cuaˈ Jesucristo nakaye e̱re, nak cui la̱o toj yoˈyo̱ko saˈ lix cˈulunic li Ka̱cuaˈ Jesucristo, ma̱cuaˈ la̱o li tocˈamekˈ xbe̱n cua. Aˈ li ac camenakeb, aˈan eb li teˈcˈamekˈ xbe̱n cua riqˈuin li Ka̱cuaˈ. 16 Ut nak ta̱cubek chak li Ka̱cuaˈ Jesucristo saˈ choxa, tixjap re chi takla̱nc. Li xbe̱nil ángel tixjap re chi bokoc, ut ta̱ya̱basi̱k xtrompeta li Dios. Ut li teˈcuacli̱k xbe̱n cua, aˈaneb li ac camenakeb, li queˈpa̱ban re li Cristo. 17 Acaˈ chic la̱o li toj yoˈyo̱ko tosapu̱k takecˈ saˈ li chok kochbenakeb aˈan re xcˈulbal li Ka̱cuaˈ Jesucristo saˈ ikˈ. Ut cua̱nko junelic riqˈuin li Ka̱cuaˈ Jesucristo. 18 Joˈcan ut nak checˈojob e̱chˈo̱l che̱ribil e̱rib riqˈuineb a a̱tin aˈin.


2 TIMOTEO 3 KEK - Ta̱numta̱k li ma̱usilal saˈ - Bible Gateway\n2 TIMOTEO 3 Kekchi (KEK)\nTa̱numta̱k li ma̱usilal saˈ ruchichˈochˈ saˈ rosoˈjiqueb li cutan\n3 Nacuaj ajcuiˈ nak ta̱nau nak kˈaxal xiu xiu li cutan teˈcha̱lk chiku nak ta̱nachˈok chak rosoˈjiqueb li cutan. 2 Eb li cristian junes reheb teˈraj. Teˈxrahi ru li tumin. Teˈxnimobresi xcuanquil xjuneseb rib. Teˈxkˈetkˈeti ribeb. Teˈhobok ut teˈxkˈet ra̱tin xnaˈ xyucuaˈ. Incˈaˈ teˈtioxi̱nk ut incˈaˈ teˈxqˈue xcuanquil xpa̱banquil li Dios. 3 Ma̱cˈaˈak rahoc riqˈuineb. Ma̱cˈaˈak usilal riqˈuineb. Telajeˈxyoˈob a̱tin chi ribileb rib. Aj kˈabanelakeb. Incˈaˈ teˈxcuy rib. Joskˈakeb ut xicˈ teˈril li cha̱bilal. 4 Teˈxkˈaxtesi li ras ri̱tzˈin saˈ rukˈeb li xicˈ nequeˈiloc reheb. Cauhakeb rib chixba̱nunquil li incˈaˈ us. Ta̱numta̱k lix kˈetkˈetileb. Incˈaˈ teˈxra li Dios. Aˈ ban chic lix saylal li ruchichˈochˈ, aˈan chic li teˈxra. 5 Teˈxye rib nak aj pa̱baneleb, abanan incˈaˈ teˈxqˈue xcuanquil li pa̱ba̱l. At Timoteo, ma̱junaji a̱cuib riqˈuineb aˈan. 6 Saˈ xya̱nkeb aˈan cuanqueb li cui̱nk li nequeˈxsicˈ chanru teˈoc saˈ eb li cab chi balakˈi̱nc ut nequeˈxcˈut lix tijleb chiruheb li ixk li ma̱cˈaˈeb xnaˈleb, li nequeˈrecˈa nak aj ma̱queb, ut junes li cˈaˈak re ru nequeˈxrahi ru, aˈan li nequeˈxba̱nu. 7 Ut eb li ixk aˈin junelic yo̱queb chixtzolbal li cˈaˈak re ru chi tijleb, abanan incˈaˈ nequeˈxtau ru li xya̱lal. 8 Eb a cui̱nk aˈan yo̱queb chixba̱nunquil joˈ queˈxba̱nu laj Janes ut laj Jambres nak queˈxcuechˈi rix laj Moisés. Nequeˈxtzˈekta̱na li ya̱l. Incˈaˈ useb lix naˈlebeb ut ma̱cˈaˈ nequeˈoc cuiˈ xban nak tzˈekta̱nanbil li pa̱ba̱l xbaneb. 9 Aban incˈaˈ ajcuiˈ us ta̱e̱lk chiruheb xban nak chˈolchˈo̱k chiruheb chixjunileb nak xmajelil xnaˈlebeb teˈxba̱nu cuiˈ, joˈ queˈxcˈul laj Janes ut laj Jambres nak queˈxcuechˈi rix laj Moisés.\nLaj Pablo naxqˈue xnaˈleb laj Timoteo\n10 Abanan la̱at, Timoteo, ac nacanau li tijleb ninchˈolob xya̱lal. Xaqˈue retal chanru nincuan ut li cˈaˈru nincˈoxla xba̱nunquil. Xaqˈue retal lin pa̱ba̱l ut chanru nak nincuyuc ut chanru ninrahoc. Ut xaqˈue ajcuiˈ retal chanru xcacuilal lin chˈo̱l. 11 Ac xaqˈue retal chanru nak xincuy xnumsinquil li ra xi̱cˈ ut li raylal li xincˈul xban xyebal resil li evangelio aran saˈ eb li tenamit Antioquía, Iconio ut Listra. Chixjunil li raylal quilajincuy xnumsinquil ut li Ka̱cuaˈ xcoloc cue chiruheb chixjunil li raylal aˈan. 12 Ut ya̱l ajcuiˈ nak teˈrahobtesi̱k li joˈ qˈuialeb li teˈraj cua̱nc saˈ ti̱quilal saˈ xcˈabaˈ li Jesucristo. 13 Ut ta̱numta̱k lix ma̱usilaleb laj balakˈ li incˈaˈ useb xnaˈleb. Yo̱keb chi balakˈi̱nc ut yo̱k ajcuiˈ xbalakˈinquileb aˈan. 14 Aˈut la̱at, Timoteo, junelic taxak cauhak a̱chˈo̱l chixpa̱banquil li xya̱lal li xatzol cuiˈ chak a̱cuib. Ac nacanau nak tzˈakal ya̱l ut nacanau aniheb li xatzol cuiˈ chak a̱cuib. 15 Chalen chak toj saˈ a̱caˈchˈinal ac nacanau xsaˈ li Santil Hu. Nacanau nak aˈan li nacˈutuc li xya̱lal chiku nak li colba‑ib natauman riqˈuin xpa̱banquil li Jesucristo. 16 Chixjunil li tzˈi̱banbil saˈ li Santil Hu, aˈan musikˈanbil xban li Dios ut nacˈanjelac re xcˈutbal chiku li xya̱lal. Nacˈanjelac re kakˈusbal ut re xqˈuebal kanaˈleb ut naxcˈut chiku chanru nak tocua̱nk saˈ ti̱quilal. 17 Li Santil Hu naxcˈut chiru li nacˈanjelac chiru li Dios chanru nak ta̱cua̱nk chi tzˈakal re ru lix yuˈam ut naxtenkˈa aˈan re nak cauresinbilak chi tzˈakal re xba̱nunquil chixjunil li cha̱bil cˈanjel.


Kʼaru Naraj li Yos choʼq re li Ruuchichʼochʼ? | Kʼaru naxchʼolobʼ?\nKʼaru naraj li Yos choʼq rehebʼ li poyanam?\nChanru kiweechʼiik li Xʼawabʼejilal li Yos?\nChanruhaq li yuʼam saʼ li akʼ ruuchichʼochʼ?\n1. Kʼaru naraj li Yos choʼq re li Ruuchichʼochʼ?\nKʼARU naraj li Yos choʼq re li Ruuchichʼochʼ? Naraj naq ebʼ li qas qitzʼiin teʼwanq chisaʼ, sahaqebʼ saʼ xchʼool ut inkʼaʼ teʼyajerq. Li Santil Hu naxye naq li «Yos kixyiibʼ jun xnaʼaj li awimq aran Eden» ut «kixkʼe chi moqk saʼ li chʼochʼ chixjunil li jar paay chi cheʼul qʼaxal chʼinaʼus rilbʼalebʼ ut us chi tzekaak». Chirix chik aʼan kixyoobʼtesi laj Adan ut xʼEva, kixkʼehebʼ saʼ li chʼinaʼusil naʼajej aʼin ut kixye rehebʼ: «Chiwanq eeralal eekʼajol, chexkʼihanq, chenujobʼresi li ruuchichʼochʼ ut chereechanihaq» (Génesis 1:28; 2:8, 9, 15). Joʼ xqakʼe reetal li Yos kiraj naq ebʼ li qas qiitzʼin teʼwanq ralal xkʼajol, teʼxchʼinaʼusa chixjunil li Ruuchichʼochʼ, teʼril ut teʼxchʼoolani ebʼ li xul.\n2. a) Kʼaʼut chʼolchʼo chiqu naq li Yos tixbʼaanu li naxye chirix li Ruuchichʼochʼ? b) Anihebʼ teʼkanaaq chi junelik saʼ Ruuchichʼochʼ?\n2 Ma twulaq tawiʼ xkutankil naq ebʼ li poyanam teʼwanq saʼ li chʼinaʼusil naʼajej arin saʼ li Ruuchichʼochʼ? Li Jehobʼa kixye: «Ak joʼkan xinye, ut joʼkan tinbʼaanu» (Isaías 46:9-11; 55:11). Li Yos tixbʼaanu chixjunil li naxkʼoxla. Ut naxye naq li Ruuchichʼochʼ «moko kixyiibʼ ta chi maakʼaʼ xyaalal, re bʼan naq taatenamitoʼq» (Isaías 45:18). Anihebʼ kiraj li Yos naq teʼwanq saʼ xbʼeen li Ruuchichʼochʼ? Ut, jarubʼ chihabʼ raj keʼwank saʼ li Ruuchichʼochʼ? Li Santil Hu naxye naq kaʼajwiʼ «li tiikebʼ xchʼool» teʼwanq saʼ li chʼochʼ aʼin, ut «teʼkanaaq arin chi junelik» (Proverbios 2:21; Apocalipsis 21:3, 4).\n3. Kʼaru li maaʼusilal naqil saʼ li Ruuchichʼochʼ? Joʼkan naq, kʼaru li patzʼom naqabʼaanu?\n3 Joʼ naqakʼe reetal toj maajiʼ nakʼulmank aʼin. Ebʼ li poyanam nekeʼyajerk ut nekeʼkamk. Wankebʼ nekeʼpleetik ut nekeʼxkamsi ribʼ chiribʼilebʼ ribʼ. Li Jehobʼa maajunwa kiraj naq li Ruuchichʼochʼ twanq joʼ chanru wank anaqwan. Abʼan, kʼaʼut wank li maaʼusilal saʼ Ruuchichʼochʼ? Kʼaʼut maajiʼ nakʼulmank li naraj li Yos chirix li Ruuchichʼochʼ? Li xsumenkil ebʼ li patzʼom aʼin, moko natawmank ta saʼ jalan jalanq chi tasal hu xbʼaan naq li chʼaʼajkilal kitikla chaq saʼ choxa.\nLI XIKʼ NAʼILOK RE LI YOS\n4, 5. a) Ani kiʼoksink re jun li kʼantiʼ re raatinankil xʼEva? b) Chanru nasutqʼiik choʼq aj elqʼ li chaabʼil xnaʼlebʼ?\n4 Saʼ Genesis, li xtiklajik li Santil Hu, naʼaatinak chirix li xikʼ naʼilok re li Yos. Usta li Santil Hu naxye naq li xikʼ naʼilok re li Yos aʼan jun li «kʼantiʼ», moko naraj ta xyeebʼal naq tzʼaqal kʼantiʼ. Ut saʼ Apocalipsis, li xraqik li Santil Hu; naxye naq li kʼantiʼ aʼin, aʼan laj Tza, li «nabʼalaqʼink re chixjunil li ruuchichʼochʼ». Nayeemank ajwiʼ re, «li najter kʼantiʼ» (Génesis 3:1; Apocalipsis 12:9). Wank xwankil ut inkʼaʼ naqil ru, li anjel aʼin kiroksi jun li kʼantiʼ re raatinankil xʼEva. Kixbʼaanu aʼin re naq li xʼEva tixkʼoxla naq li kʼantiʼ kiʼaatinank re. Li anjel aʼin kiril tana naq li Yos kixyiibʼ chaq li Ruuchichʼochʼ choʼq rehebʼ li poyanam (Job 38:4, 7).\n5 Chaabʼil chixjunil li xyoobʼtesihom li Jehobʼa. Abʼan, ani kiyoobʼtesink re laj Tza? Jun rehebʼ li xʼanjel li Yos kixkʼe ribʼ choʼq aj Tza naq kiʼalank saʼ xchʼool li maaʼusilal. Chanru kixbʼaanu aʼin laj Tza? Qakʼoxlaq chirix aʼin, chanru nasutqʼi choʼq aj elqʼ li chaabʼil xnaʼlebʼ? Wi li winq aʼin naʼok ratawankil li maawaʼ re ut inkʼaʼ naxkanabʼ xkʼoxlankil li maaʼusilal txeʼinq saʼ li raanm. Moqon chik naq tixkʼe ribʼ chiru t-elqʼaq (chaawil Santiago 1:13-15).\n6. Chanru kisutqʼiik choʼq aj Tza jun li xʼanjel li Yos?\n6 Joʼkan tzʼaqal kixbʼaanu laj Tza. Laj Tza kirabʼi tana naq li Jehobʼa kixye re laj Adan ut li xʼEva naq teʼwanq ralal xkʼajol ut teʼxnujobʼresi li Ruuchichʼochʼ (Génesis 1:27, 28). Joʼkan naq kiʼok tana xkʼoxlankil: «Laaʼin chik teʼxloqʼoni wu ut inkʼaʼ li Yos!». Li yiibʼru aj naʼlebʼ aʼin kixeʼink saʼ li raanm laj Tza, joʼkan naq kixbʼalaqʼi xʼEva naq kiyoobʼank aatin chirix li Yos (chaawil Génesis 3:1-5). Naq kixbʼaanu aʼin kixkʼutbʼesi naq aj yoobʼanel tikʼtiʼ ut naq inkʼaʼ naraj naq li Yos tixbʼaanu li Rajom. Joʼkan naq saʼ li aatinobʼaal li kitzʼiibʼamank chaq li Santil Hu kiʼoksimank chaq wiibʼ li aatin re xkʼabʼaʼinkil laj Tza. Li xbʼeen aatin naraj xyeebʼal «aj yoobʼanel tikʼtiʼ» ut li xkabʼ aatin naraj xyeebʼal naq «naxqʼet ribʼ» chiru li Yos.\n7. a) Kʼaʼut kikamk laj Adan ut xʼEva? b) Kʼaʼut naq chiqajunilo nokootixk ut nokookamk?\n7 Rikʼin tikʼtiʼ ut raʼal laj Tza kixbʼaanu naq laj Adan ut xʼEva teʼxqʼet xchaqʼrabʼ li Yos (Génesis 2:17; 3:6). Laj Adan ut xʼEva keʼkamk joʼ kixye chaq li Yos (Génesis 3:17-19). Joʼkan naq ebʼ li ralal xkʼajol keʼreechani li maak (chaawil Romanos 5:12). Qakʼoxlaq rix jun li ukʼal xotʼol xsaʼ. Wi tqachiq kaxlan wa chisaʼ, chanru t-elq li kaxlan wa? Peʼyaal naq t-elq rikʼin reetalil li ukʼal? Joʼkan ajwiʼ xqakʼul laaʼo, xqeechani li xmaak laj Adan. Joʼkan naq nokootixk ut nokookamk (Romanos 3:23).\n8, 9. a) Chanru kixweechʼi laj Tza li Xʼawabʼejilal li Jehobʼa? b) Kʼaʼut naq li Yos inkʼaʼ kixkamsihebʼ saʼ junpaat ebʼ laj qʼetol aatin?\n8 Laj Tza kikanaak choʼq aj jolominel saʼ xbʼeenebʼ li nekeʼqʼetok aatin naq kixbʼaanu naq laj Adan ut xʼEva teʼxqʼet xchaqʼrabʼ li Yos. Naq laj Tza kixweechʼi rix li Xʼawabʼejilal li Jehobʼa chanchan tawiʼ naq kixye: «Inkʼaʼ us naʼawabʼejink li Yos, inkʼaʼ naxye li yaal ut inkʼaʼ naraj naq us wanqebʼ li qas qiitzʼin. Ut moko aajel ta ru naq t-awabʼejinq saʼ xbʼeenebʼ li poyanam, xbʼaan naq aʼanebʼ naru teʼxsikʼ kʼaru li us ut li inkʼaʼ us. Ut wi teʼabʼinq chiwu us teʼwanq». Kʼaru raj kixbʼaanu li Yos naq laj Tza kixweechʼi rix li Xʼawabʼejilal? Wankebʼ nekeʼxye naq li Yos kixkamsihebʼ raj ebʼ laj qʼetol aatin. Abʼan, wi li Yos kixbʼaanu raj aʼan, ma kiru raj xkʼutbʼal naq moko yaal ta kixye laj Tza? Ma kiru raj xkʼutbʼal naq chaabʼil naʼawabʼejink?\n9 Li Jehobʼa junelik naxbʼaanu li tiikilal, joʼkan naq inkʼaʼ kixsachebʼ saʼ junpaat ebʼ li keʼqʼetok aatin. Kixkanabʼebʼ chi yoʼyo re xkʼutbʼesinkil naq moko yaal ta li kixye laj Tza ut chi joʼkan tixkʼutbʼesi naq laj Tza aj tikʼtiʼ. Chirix chik aʼan li Yos kixkanabʼ naq ebʼ li poyanam teʼxtaqla ribʼ xjunes, rubʼel xwankil laj Tza. Saʼ li Tzolom 11 naxchʼolobʼ, kʼaʼut naq li Yos kixbʼaanu aʼin ut kʼaʼut naq kixkanabʼ chi numeʼk naabʼal chihabʼ re xkʼutbʼesinkil naq laj Tza aj tikʼtiʼ. Laj Tza maajunwa kixtenqʼa laj Adan ut xʼEva joʼkan naq, ma wank xyaalal naq keʼxpaabʼ re laj Tza? Abʼan li Jehobʼa junelik kirosobʼtesihebʼ joʼkan naq, ma us naq keʼxkʼoxla naq li Yos aj tikʼtiʼ? Abʼan, kʼaru raj xaabʼaanu laaʼat?\n10. Chanru taakʼutbʼesi naq nakaapaabʼ li Jehobʼa ut naq laj Tza aj tikʼtiʼ?\n10 Us naq tqakʼe qachʼool chi xkʼoxlankil ebʼ li patzʼom aʼin, xbʼaan naq nayaleʼk ajwiʼ qix. Chanru taakʼutbʼesi naq nakaapaabʼ li Jehobʼa ut naq laj Tza aj tikʼtiʼ? Naq taakanabʼ naq li Yos tjolominq aawe, tkʼutbʼesi naq naxnaw awabʼejink ut naq moko yaal ta li kixye laj Tza chirix li Yos (Salmo 73:28; chaawil Proverbios 27:11). Usta naabʼalebʼ li qas qiitzʼin wankebʼ saʼ li Ruuchichʼochʼ, moko chixjunilebʼ ta yookebʼ xpaabʼankil li Jehobʼa. Abʼan, ma naxchʼolobʼ tzʼaqal li Santil Hu naq laj Tza yook chi jolomink re li ruuchichʼochʼ?\nANI YOOK CHI JOLOMINK RE LI RUUCHICHʼOCHʼ?\nWi maawaʼ raj re laj Tza li wank saʼ li Ruuchichʼochʼ, inkʼaʼ raj kixyeechiʼi re li Jesus\n11, 12. a) Naq laj Tza kiraale li Jesus, chanru kixkʼutbʼesi naq aʼan nataqlank saʼ ruuchichʼochʼ? b) Kʼaʼut chʼolchʼo chiqu naq laj Tza yook chi jolomink re li ruuchichʼochʼ?\n11 Li Jesus kixye naq laj Tza yook chi jolomink re li ruuchichʼochʼ. Saʼ jun kutan laj Tza kixkʼut chiru li Jesus «li xwankilal ut li chʼinaʼusal chixjunilebʼ li xninqal ru tenamit li wank saʼ ruuchichʼochʼ», chirix chik aʼan kixye re: «Chixjunil aʼin tinkʼe aawe, wi taahupubʼ aawibʼ chi woq ut tinaaloqʼoni» (Mateo 4:8, 9; Lucas 4:5, 6). Anaqwan kʼoxlan chirix aʼin: wi maawaʼ raj re laj Tza li wank saʼ li Ruuchichʼochʼ, ma kiru raj raalenkil li Jesus naq kixyeechiʼi re li xʼawabʼejilal ut xwankilal li ruuchichʼochʼ? Chʼolchʼo chiru li Jesus naq li ruuchichʼochʼ wank rubʼel xwankil laj Tza. Abʼan wi maawaʼ raj re laj Tza li wank saʼ li Ruuchichʼochʼ, inkʼaʼ raj kixyeechiʼi re li Jesus.\n12 Naqanaw ajwiʼ naq li Jehobʼa aʼan li nimajwal Yos, li kiyiibʼank re li Choxachʼochʼ (Apocalipsis 4:11). Abʼan li Santil Hu inkʼaʼ naxye naq li Jehobʼa ut li Jesus najolomink saʼ xbʼeen li ruuchichʼochʼ. Li Jesus kixye naq laj Tza aʼan «laj Taqlanel saʼ xbʼeen li ruuchichʼochʼ» (Juan 12:31; 14:30; 16:11). Li Santil Hu naxye naq laj Tza «xyos li ruuchichʼochʼ aʼin» (2 Corintios 4:3, 4). Li Apostol Juan kixye: «Chixjunil li ruuchichʼochʼ wank rubʼel xwankil li maaʼus [malaj laj Tza]» (1 Juan 5:19).\nT-OSOʼQ XWANKILAL LAJ TZA\n13. Kʼaʼut aajel ru naq tchalq li akʼ ruuchichʼochʼ?\n13 Moko sa ta chik wank saʼ xbʼeen li ruuchichʼochʼ, xbʼaan naq xnumtaak li maaʼusilal. Wank li yalok, ebʼ li awabʼej maaʼusebʼ xnaʼlebʼ, ebʼ aj kaʼpakʼal u li nekeʼkʼamok bʼe saʼebʼ li paabʼal ut wankebʼ aj kamsinel, joʼkan naq inkʼaʼ chik wanko saʼ tuqtuukilal. Li Santil Hu naxye naq li Yos chi seebʼ tixkʼam chaq li Armagedon saʼ xbʼeen li maaʼusilal, tojaʼ naq tchalq li akʼ ruuchichʼochʼ (Apocalipsis 16:14-16).\n14. Ani kixkʼe li Yos re naq t-awabʼejinq saʼ li Xnimajwal Awabʼejilal? Ut, kʼaru kiyeemank chaq chirix li awabʼej aʼin?\n14 Li Jehobʼa kixkʼe li Jesus choʼq awabʼej saʼ li Xnimajwal Awabʼejilal. Joʼkan naq li Santil Hu kixye chirix li Jesus: «Jun kʼuulaʼal xyoʼlaak choʼq qe ut xqamaatani jun chʼinaʼal. Li wankilal wanq saʼ ruqʼ, ut tixkʼabʼaʼin: [...] Xnimal ru aj kʼehol tuqtuukil usilal. Kʼajoʼaq li xwankilal, ut li tuqtuukilal maakʼaʼaq rosoʼjik» (Isaías 9:6, 7). Li Jesus kixye rehebʼ li xtzolom naq joʼkaʼin teʼtijoq chirix li Awabʼejilal aʼin: ‹Chichalq ta Laanimajwal Awabʼejilal, chiʼuxq ta laawajom saʼ choxa joʼ saʼ Ruuchichʼochʼ› (Mateo 6:10). Toj tqatzol naq li Xnimajwal Awabʼejilal li Yos tixsach chixjunil li xʼawabʼejilal li ruuchichʼochʼ ut aʼan chik tkanaaq saʼ xnaʼajebʼ (chaawil Daniel 2:44). Chirix chik aʼan li Yos tixchʼinaʼusa chixjunil li Ruuchichʼochʼ.\nAK NACHʼ WANK LI AKʼ RUUCHICHʼOCHʼ!\n15. Kʼaru naraj xyeebʼal li ‹akʼ ruuchichʼochʼ›?\n15 Li Santil Hu naxye naq twanq «akʼ choxa ut akʼ chʼochʼ, bʼarwiʼ taawanq li tiikilal, joʼ chanru kixyeechiʼi li Yos» (2 Pedro 3:13; Isaías 65:17). Naq li Santil Hu naʼaatinak chirix li «chʼochʼ» malaj li ruuchichʼochʼ, wank sut yook chi aatinak chirixebʼ li poyanam (Génesis 11:1). Joʼkan naq li «akʼ ruuchichʼochʼ» aʼanebʼ li tiikebʼ xchʼool chiru li Yos.\n16. Kʼaru li nimla maatan teʼxkʼul li tiikebʼ xchʼool? Kʼaru tento tqabʼaanu re naq tqakʼul li maatan aʼin?\n16 Li Jesus kixye naq saʼ li akʼ ruuchichʼochʼ li Yos tixkʼe rehebʼ li tiikebʼ xchʼool jun li nimla maatan, li «junelik yuʼam» (Marcos 10:30). Kʼaru tento tqabʼaanu re naq tqataw li junelik yuʼam? Bʼaanu usilal chaawil kʼaru kixye li Jesus saʼ Juan 3:16 ut 17:3. Anaqwan tqatzol saʼ li Santil Hu li osobʼtesink li tixkʼe li Yos rehebʼ li teʼwanq saʼ li akʼ ruuchichʼochʼ.\n17, 18. Kʼaʼut chʼolchʼo chiqu naq twanq tuqtuukilal saʼ xbʼeen li Ruuchichʼochʼ?\n17 Maakʼaʼaq chik li maaʼusilal, li yalok, li kamsink ut li raaxiikʼ. «Maakʼaʼaqebʼ chik li inkʼaʼ usebʼ xnaʼlebʼ [...] Aʼut ebʼ li nebʼaʼ teʼreechani li chaabʼil naʼajej [li Ruuchichʼochʼ].» (Salmo 37:10, 11.) Twanq tuqtuukilal xbʼaan naq li Yos ‹tchʼanabʼanq re li yalok toj saʼ xmaril li Ruuchichʼochʼ› (Salmo 46:10 [46:9, Wy]; Isaías 2:4). Naq tkʼulmanq aʼin, kaʼajwiʼ li tiikebʼ xchʼool teʼwanq saʼ li Ruuchichʼochʼ ut junelik teʼwanq saʼ tuqtuukilal. Li Santil Hu naxye naq li tuqtuukilal twanq joʼ xnajtil nawank li po saʼ xbʼeen li Ruuchichʼochʼ (Salmo 72:7).\n18 Sa chik twanq li xtenamit li Jehobʼa. Saʼ li qʼe kutan maakʼaʼ keʼxkʼul ebʼ laj Israel naq yookebʼ chi abʼink chiru li Yos (Levítico 25:18, 19). Kʼajoʼaq xsahil wank saʼ li Ruuchichʼochʼ naq maakʼaʼaq chik li maaʼusilal! (Chaawil Isaías 32:18; Miqueas 4:4.)\n19. Kʼaʼut chʼolchʼo chiqu naq naabʼalaq li tzakahemq saʼ li akʼ ruuchichʼochʼ?\n19 Inkʼaʼ chik tookanaaq chi maakʼaʼ qatzakahemq. Li Santil Hu naxye naq «numtajenaqaq li awimq» saʼ Ruuchichʼochʼ ut saʼ xbʼeenebʼ li tzuul (Salmo 72:16). Li Jehobʼa trosobʼtesihebʼ li tiikebʼ xchʼool ut li chʼochʼ tixkʼe ru li awimq (Salmo 67:7 [67:6, Wy]).\n20. Chanru naqanaw naq tchʼinaʼusoʼq chixjunil li Ruuchichʼochʼ?\n20 Tchʼinaʼusoʼq chixjunil li Ruuchichʼochʼ. Chʼinaʼusaq chik xnaʼajebʼ li ochoch ut xnaʼajebʼ li awimq (chaawil Isaías 65:21-24; Apocalipsis 11:18). Timil timil yooq chi chʼinaʼusoʼk chixjunil li Ruuchichʼochʼ joʼ kiwank chaq li naʼajej Eden. Li Santil Hu naxye naq li Yos inkʼaʼ tixkanabʼ rosobʼtesinkilebʼ li teʼwanq saʼ Ruuchichʼochʼ (Salmo 145:16).\n21. Chanru naqanaw naq ebʼ li winq ut ebʼ li xul teʼwanq saʼ tuqtuukilal?\n21 Ebʼ li winq ut ebʼ li xul teʼwanq saʼ tuqtuukilal. Ebʼ li josqʼ aj xul ut ebʼ li ketomq wotz chik teʼtzakanq. Maajun chik li kokʼal txuwaq chiruhebʼ li josqʼ aj xul (chaawil Isaías 11:6-9; 65:25).\n22. Kʼaru tkʼulmanq rikʼinebʼ li yajel?\n22 Maakʼaʼaq chik li yajel. Saʼ li qʼe kutan li Jesus kixkʼirtasihebʼ li yaj. Joʼ Awabʼej saʼ li Xnimajwal Awabʼejilal li Yos tixkʼirtasihebʼ li yaj saʼ chixjunil li Ruuchichʼochʼ (Mateo 9:35; Marcos 1:40-42; Juan 5:5-9). «Maajun chik saʼ qayanq tixye: ‹Yajin›.» (Isaías 33:24; 35:5, 6.)\n23. Kʼaʼut nasahoʼk saʼ qachʼool xnawbʼal naq teʼwakliiq wiʼ chik chi yoʼyo ebʼ li kamenaq?\n23 Ebʼ li qakomon ut ebʼ li qamiiw teʼwakliiq wiʼ chik chi yoʼyo ut inkʼaʼ chik teʼkamq, wi teʼabʼinq chiru li Yos. Ebʼ li kamenaq teʼwakliiq wiʼ chik chi yoʼyo, xbʼaan naq wankebʼ saʼ xchʼool li Jehobʼa. Li Santil Hu naxye naq «teʼwakliiq wiʼ chik chi yoʼyo li tiikebʼ xchʼool ut ebʼ laj maak» (Hechos 24:15; chaawil Juan 5:28, 29).\n24. Kʼaru nakaakʼoxla chirix li wank saʼ li chʼinaʼusil naʼajej arin saʼ Ruuchichʼochʼ?\n24 Nim rosobʼtesinkil teʼxkʼul li nekeʼxkʼe xchʼool chi xnawbʼal ru li Jehobʼa ut nekeʼxyuʼami li xchaqʼrabʼ. Tento ajwiʼ tqatzol ani li Jesus, xbʼaan naq saʼ xkʼabʼaʼ tchalq chixjunil li qosobʼtesinkil.\nLi Yos tixchʼinaʼusa li Ruuchichʼochʼ (Isaías 45:18; 55:11).\nLaj Tza yook chi jolomink re li ruuchichʼochʼ (Juan 12:31; 1 Juan 5:19).\nSaʼ li akʼ ruuchichʼochʼ li Yos trosobʼtesihebʼ li poyanam (Salmo 37:10, 11; Proverbios 2:21).


Chalen chaq najter qʼe kutan, li Jehobʼa kiraj naq ebʼ li junkabʼal wanqebʼ saʼ junajil re naq teʼxkawresi li xpaabʼal ut xraabʼal ribʼebʼ (Deuteronomio 6:6, 7). Joʼkan naq, ebʼ laj Testiiw re li Jehobʼa jun sut chiru li xamaan nekeʼxtzol junaq li naʼlebʼ chirix li Yos li ttenqʼanq rehebʼ ut chi joʼkan nekeʼxkʼe xhoonal re Xloqʼoninkil li Yos saʼ Junajil joʼ Junkabʼal. Ut wi aajunes tento taatzol ajwiʼ junaq li naʼlebʼ li nawulak chaawu, re naq wanqat chixkʼatq li Yos.\nNokooxtenqʼa chi wank chixkʼatq li Jehobʼa. «Jilonqex chi xkʼatq li Yos, ut aʼan taajiloq chekʼatq» (Santiago 4:8). Naqanaw ru chiʼus li Jehobʼa naq naqatzol saʼ li Santil Hu chirix li xbʼaanuhom ut li xnaʼlebʼ. Jun rehebʼ li naʼlebʼ li ttenqʼanq qe chi xloqʼoninkil li Yos joʼ junkabʼal: xyaabʼasinkil chi kawil kuxej ebʼ li raqal li Santil Hu li ttzʼilmanq rix saʼ li chʼutam Qayuʼam ut Qakʼanjel saʼ li xamaan wanko wiʼ. Naru nekeʼxjekʼi ebʼ li raqal li Santil Hu chirixebʼ joʼ junkabʼal chirix chik aʼan teʼxseeraqʼi kʼaru xeʼxtzol chirix li Raatin li Yos.\nNokooxtenqʼa chi wank saʼ junajil rikʼin li qajunkabʼal. Wi li junkabʼal nekeʼxtzol xsaʼ li Santil Hu saʼ komonil: bʼeelomej ut ixaqilbʼej, yuwaʼbʼej ut kʼajolbʼej, teʼruuq chi wank saʼ junajil. Us raj naq chixjunilebʼ sahaqebʼ saʼ xchʼool chi roybʼeeninkil xkutankil ut xhoonalil naq teʼxchʼutubʼ ribʼ joʼ junkabʼal re xtzolbʼal xsaʼ li Santil Hu. Ebʼ li yuwaʼbʼej naru nekeʼxsikʼ junaq li naʼlebʼ isinbʼil chaq saʼ li tasal hu La Atalaya ut saʼ ¡Despertad!, malaj saʼ jw.org li wank saʼ Internet, aʼ yaal kʼaru xchihabʼebʼ li xkokʼal. Ut wi wank xchʼaʼajkilal ebʼ li kokʼal saʼ li tzolebʼaal naru nekeʼxsikʼ chanru teʼxtuqubʼ ru. Naru teʼril junaq li bʼideo li wank saʼ JW Broadcasting (tv.jw.org) ut chirix chik aʼan teʼxye joʼ junkabʼal li xeʼxtzol chirix. Ut naru teʼxtzol ajwiʼ kʼaru nekeʼxye ebʼ li bʼich li naqabʼi saʼebʼ li qachʼutam, ut naq teʼraqeʼq xloqʼoninkil li Yos saʼ junajil naru nekeʼxtzaka junaq li xsahil eechej.\nWi rajlal xamaan nekeʼxkʼe xhoonal re xloqʼoninkil li Jehobʼa joʼ junkabʼal, aʼan ttenqʼanq rehebʼ re naq sahaqebʼ saʼ xchʼool chi xtzolbʼal xsaʼ li Santil Hu ut li Jehobʼa t-osobʼtesinq rehebʼ xbʼaan naq yookebʼ xkʼeebʼal xqʼe chi xloqʼoninkil ru saʼ junajil (Salmo 1:1-3).\nKʼaʼut aajel ru naq jun sut chiru xamaan naqaloqʼoni ru li Yos saʼ junajil joʼ junkabʼal?\nKʼaru tento teʼxbʼaanu li naʼbʼej yuwaʼbʼej re naq chixjunilebʼ sahaqebʼ saʼ xchʼool naq teʼtzoloq joʼ junkabʼal chirix li Santil Hu?\nNaru nakaapatzʼ re junaq laj paabʼanel kʼaru naʼlebʼ naroksi re Xloqʼoninkil li Yos saʼ Junajil joʼ Junkabʼal. Naru nakaapatzʼ saʼ li Chʼutlebʼaal Kabʼl ma wank junaq li tasal hu naʼaatinak chirix li Jehobʼa re naq teʼxtzol ebʼ laakokʼal.


Resil li Santil Hu: Chalen Kiwakliik Wi’ Chik chi Yo’yo li Jesus Toj Naq Ke’xk’e sa’ Tz’alam laj Pablo - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nLi Jesus kiwakliik wi' chik chi yo'yo naq oxib' kutan xkamik. Sa' li kutan a'an, oob' sut kixk'ut rib' chiruheb' li xtzolom. Ut chiru 40 kutan ink'a' kixkanab' xk'utb'al rib' chiruheb'. Wiib' oxib' reheb' li xtzolom ke'ril naq xko sa' choxa. Lajeeb' kutan xikik li Jesus sa' choxa, naq li Yos kixk'e li santil musiq'ej sa' xb'eeneb' li ke'kanaak chi oyb'eenink aran Jerusalen.\nChirix chik a'an, eb' li xik' ke'ilok re li Yos ke'xk'e sa' tz'alam eb' li xtzolom li Jesus, ab'an jun li anjel kikolok reheb'. Eb' li xik' ke'ilok ke'xk'e chi pek laj Esteban toj reetal ke'xkamsi. Tqatzol ajwi' naq li Jesus kixsik' jun reheb' li xtzolom re naq tk'anjelaq chiru ut a'an li apostol Pablo. Ak oxib' chihab' rik'in waqib' po xkamik li Jesus, naq li Yos kixtaqla li apostol Pedro sa' rochoch laj Cornelio re naq tixye re li chaab'il esilal. Li winq a'in, moko aj Judio ta.\nNaq kinume'k 13 chihab' laj Pablo xko sa' jalan chik tenamit chi xpuktesinkil li chaab'il esilal. Sa' li xkab' sut laj Timoteo xko chirix laj Pablo. Naq laj Pablo ut eb' li rochb'een ke'k'anjelak chiru li Yos wank sut ke'xtaw xsahilal xch'ool ut wank sut ke'xk'ul li rahilal. Chirix chik a'an, laj Pablo kiwank sa' tz'alam sa' li tenamit Roma. Naq kinume'k wiib' chihab', ki'elk sa' tz'alam. Ut naq ki'ok wi' chik sa' tz'alam, ke'xkamsi. Chiru 32 chihab' tana kik'ulmank li XWUQ Tasal a'in.


Chanru Tooruuq chi Jilok Chixkʼatq li Yos? | Li Chaabʼil Esil\n1. Ma narabʼi li Yos chixjunilebʼ li tij?\nLi Yos naraj naq chixjunilebʼ li qas qiitzʼin teʼtijoq chiru re naq teʼjiloq chixkʼatq (Salmo 65:3 [65:2, Wy]). Abʼan aʼin moko naraj ta xyeebʼal naq narabʼi malaj naxkʼulubʼa chixjunilebʼ li tij. Li Santil Hu naxkʼut naq inkʼaʼ kʼulbʼilaq li xtij li winq wi inkʼaʼ saʼ naril li rixaqil (1 Pedro 3:7). Ut joʼkan keʼxkʼul ebʼ laj Israel, naq inkʼaʼ keʼxkanabʼ maakobʼk chiru li Yos inkʼaʼ chik keʼabʼiik li xtij, joʼkan naq oxloqʼ ru li tijok. Usta yaal aʼin, li Yos narabʼihebʼ li nekeʼmaakobʼk chiru wi nekeʼxyotʼ xchʼool ut nekeʼxjal xnaʼlebʼ. Chaawil Isaias 1:15 ut 55:7.\n2. Chanru tento tootijoq?\nRikʼin li qatij naqaloqʼoni ajwiʼ ru li Jehobʼa, joʼkan naq kaʼajwiʼ chiru tootijoq (Mateo 4:10; 6:9). Chiqajunilo aj maak joʼkan naq tento tootijoq saʼ xkʼabʼaʼ li Jesus xbʼaan naq kikamk re qakolbʼal (Juan 14:6). Li Jehobʼa naraj naq saʼ li qachʼool t-elq chaq li tqaye naq tootijoq chiru ut inkʼaʼ yal tqatzol chiru hu li tqaye re. Chaawil Mateo 6:7 ut Filipenses 4:6, 7.\nLi Jehobʼa narabʼi naq nokootijok saʼ li qachʼool (1 Samuel 1:12, 13). Ut naraj ajwiʼ naq tootijoq yalaq joqʼe, saʼ xtiklajik ut saʼ raqik li kutan, naq nokoowaʼak malaj naq wanko saʼ chʼaʼajkilal. Chaawil Salmo 55:22 ut Mateo 15:36.\n3. Chanru nokooʼeʼxtenqʼa li chʼutam?\nMaare chʼaʼajkaq chiqu jilok chixkʼatq li Yos xbʼaan naq naabʼalebʼ inkʼaʼ nekeʼxpaabʼ li Yos ut nekeʼseʼek chi rabʼinkil naq li Yos tixkʼam chaq li tuqtuukilal saʼ li Ruuchichʼochʼ (2 Timoteo 3:1, 4; 2 Pedro 3:3, 13). Joʼkan naq, joʼ aj paabʼanel tento naq toochʼutlaaq re xwaklesinkil qachʼool chiqibʼil qibʼ. Chaawil Hebreos 10:24, 25.\nTqeekʼa naq wanko chixkʼatq li Yos wi tqachʼutubʼ qibʼ rikʼinebʼ li nekeʼxra li Yos. Li chʼutam li nekeʼxbʼaanu ebʼ laj Testiiw re li Jehobʼa nokooʼeʼxtenqʼa chi xkʼambʼal qe rikʼinebʼ li kawebʼ xpaabʼal. Chaawil Romanos 1:11, 12.\n4. Chanru tatruuq chi jilok chixkʼatq li Yos?\nTatruuq chi wank chixkʼatq li Jehobʼa wi nakaakʼe aachʼool chi xkʼoxlankil li xaatzol saʼ li Santil Hu chirix li Yos. Joʼkan naq, kʼoxla rix li xbʼaanuhom, li xnaʼlebʼ ut li xyeechiʼom. Li kʼoxlak ut li tijok tooxtenqʼa chi xtawbʼal ru xnimal ru li xrahom ut xchoxahil naʼlebʼ li Yos. Chaawil Josue 1:8 ut Salmo 1:1-3.\nTatruuq chi wank chixkʼatq li Yos wi kaw laapaabʼal ut wi kʼojkʼo aachʼool chirix li Yos. Li paabʼal chanchan li awimq xbʼaan naq naraj naq wulaj wulaj taakʼe xhaʼel. Joʼkan ajwiʼ, aajel ru naq taakawresi laapaabʼal. Chaawil Mateo 4:4 ut Hebreos 11:1, 6.\n5. Kʼaru rusilal taataw wi tatjiloq chixkʼatq li Yos?\nLi Jehobʼa naxkʼe xchʼool chirixebʼ li nekeʼrahok re. Ut naru naxkolebʼ chirix junaq li chʼaʼajkilal li tsachoq re li xpaabʼalebʼ ut re naq teʼruuq xtawbʼal li junelik yuʼam (Salmo 91:1, 2, 7-10). Naxkʼe qanaʼlebʼ re naq inkʼaʼ tooyajerq ut naxkʼut chiqu chanru toowanq chiʼus re naq junelik sahaq saʼ qachʼool. Chaawil Salmo 73:27, 28 ut Santiago 4:4, 8.


SAN LUCAS 7 KEK - Li Jesús quixqˈuirtesi xmo̱s li - Bible Gateway\nSAN LUCAS 7 Kekchi (KEK)\nLi Jesús quixqˈuirtesi xmo̱s li capitán aj Roma\n7 Nak quirakeˈ xchˈolobanquil lix ya̱lal chiruheb li tenamit, li Jesús co̱ Capernaum. 2 Ut aran cuan jun li capitán aj Roma cuan jun lix mo̱s kˈaxal naxra. Yaj ut ca̱mc re. 3 Li capitán quirabi resil nak cuan li Jesús aran. Quixtaklaheb cuib oxib laj judío xcomoneb li nequeˈcˈamoc be saˈ li tenamit re nak teˈxtzˈa̱ma chiru li Jesús nak ta̱xic saˈ rochoch li capitán chixqˈuirtesinquil lix mo̱s. 4 Queˈcuulac riqˈuin li Jesús ut queˈxtzˈa̱ma chiru nak tixba̱nu li yo̱ chixtzˈa̱manquil li capitán. Queˈxye re li Jesús: ―Us cui ta̱ba̱nu li usilal re li capitán, 5 xban nak aˈan nocoxra la̱o aj judío ut aˈan quitaklan re xyi̱banquil li cab nakachˈutub cuiˈ kib, chanqueb re li Jesús. 6 Ut li Jesús co̱ chirixeb. Nak ac cuulaqueb re cuan cuiˈ li rochoch, li capitán quixtaklaheb li rami̱g chi a̱tinac riqˈuin li Jesús ut queˈxye re: ―Joˈcaˈin xye li capitán a̱cue: Ma̱chˈiˈchˈiˈi a̱cuib chi cha̱lc saˈ cuochoch xban nak moco incˈulub ta nak tatcha̱lk saˈ cuochoch. 7 Joˈcan nak incˈaˈ xco̱in la̱in chi a̱tinac a̱cuiqˈuin. Ninnau nak moco incˈulub ta nak tincuulak a̱cuiqˈuin. Caˈaj cuiˈ nacuaj nak ta̱ye nak ta̱qˈuira̱k lin mo̱s ut ninnau nak ta̱qˈuira̱k. 8 La̱in cuan ani nataklan cue ut cuanqueb lin soldado rubel incuanquil. Nak ninye re li jun “ayu”, naxic. Ut nak ninye re li jun chic “quim”, nachal. Ut nak ninye re lin mo̱s, “ba̱nu aˈin”, naxba̱nu, chan li capitán. 9 Nak li Jesús quirabi aˈin, quisach xchˈo̱l ut quixye reheb li cuanqueb rochben: ―Relic chi ya̱l tinye e̱re nak ma̱ jun intauhom chi moco saˈ xya̱nkeb laj Israel cuan tzˈakal xpa̱ba̱l joˈ li jun aˈin, usta ma̱cuaˈ aj judío, chan. 10 Nak queˈcuulac eb li takl saˈ rochoch li capitán, ac xqˈuira chic lix mo̱s.\nLi Jesús quixcuaclesi cuiˈchic chi yoˈyo jun li sa̱j al xyum jun li xma̱lcaˈan\n11 Chirix aˈin li Jesús qui‑el Capernaum ut co̱ saˈ jun chic li tenamit Naín xcˈabaˈ rochbeneb lix tzolom. Ut cuanqueb ajcuiˈ nabaleb li tenamit yo̱queb chi xic chirix. 12 Nak yo̱ chi cuulac cuan cuiˈ li oqueba̱l re li tenamit quiril nak nabaleb li cristian yo̱queb chi xic chixmukbal jun li camenak. Li camenak aˈan xyum jun li xma̱lcaˈan. Jun ajcuiˈ chiru nak quicuan. 13 Nak li Ka̱cuaˈ Jesús quiril li xnaˈ li camenak, quiril xtokˈoba̱l ru ut quixye re: ―Matya̱bac, chan. 14 Li Jesús quinachˈoc riqˈuineb ut quixchˈeˈ li tusbil cheˈ li yo̱queb chixpakonquil cuiˈ li camenak. Ut eb li yo̱queb chi cˈamoc re li camenak queˈxakli ut li Jesús quixye re li camenak: ―At sa̱j cui̱nk, la̱in tinye a̱cue, cuaclin, chan. 15 Ut li camenak quicuacli ut quichunla ut qui‑oc chi a̱tinac riqˈuineb. Ut li Jesús quixkˈaxtesi re lix naˈ. 16 Nak queˈril li cˈaˈru quicˈulman chixjunileb li cuanqueb aran, cˈajoˈ nak queˈxucuac ut queˈoc chixqˈuebal xlokˈal li Dios. Ut queˈxye: ―Jun xnimal ru profeta xcˈulun saˈ kaya̱nk.― Ut queˈxye ajcuiˈ: ―Li Dios xchal chixtenkˈanquil lix tenamit, chanqueb. 17 Ut qui‑abi̱c resil li cˈaˈru quixba̱nu li Jesús saˈ chixjunil li naˈajej Judea joˈ ajcuiˈ saˈ eb li naˈajej li cuanqueb chi xjun sutam.\nLi Jesús quixtakla xyebal re laj Juan nak li milagros li naxba̱nu naxcˈut nak aˈan li Cristo\n18 Lix tzolom laj Juan laj Cubsihom Haˈ queˈxserakˈi re cˈaˈru yo̱ chi cˈulma̱nc. Nak ac xrabi aˈan, laj Juan quixtakla cuib lix tzolom riqˈuin li Jesús chixpatzˈbal re: 19 ―¿Ma la̱at laj Colonel li yechiˈinbil li yo̱co chiroybeninquil? ¿Malaj toj takoybeni junak chic?― 20 Nak queˈcuulac lix tzolom laj Juan riqˈuin li Jesús, queˈxye re: ―Xoxtakla chak laj Juan laj Cubsihom Haˈ a̱cuiqˈuin chixpatzˈbal a̱cue, “¿Ma la̱at laj Colonel li yechiˈinbil li yo̱co chiroybeninquil? ¿Malaj ut toj takoybeni junak chic?” chanqueb re li Jesús. 21 Ut saˈ li ho̱nal aˈan li Jesús yo̱ chixqˈuirtesinquileb nabaleb li cristian li cuanqueb saˈ raylal. Cuanqueb li yaj quixqˈuirtesiheb. Ut cuanqueb li cuan ma̱us aj musikˈej riqˈuin ut li Jesús quirisi li ma̱us aj musikˈej riqˈuineb. Ut cuanqueb nabaleb li mutzˈ li quixqˈueheb chi iloc. 22 Ut li Jesús quixye reheb: ―Ayukex ut te̱serakˈi re laj Juan li cˈaˈru xeril ut li cˈaˈru xerabi. Yehomak re nak eb li mutzˈ nequeˈiloc chic; eb li ye̱k rok nequeˈbe̱c chic; eb li saklep rix qˈuirtesinbileb chic; eb li tzˈap xic nequeˈabin chic; eb li camenak xeˈcuaclesi̱c cuiˈchic chi yoˈyo ut eb li nebaˈ yo̱queb chirabinquil resil li usilal. 23 Us xak reheb li ani incˈaˈ ta̱chˈina̱nk xchˈo̱l chinpa̱banquil, chaˈkex re, chan li Jesús. 24 Ut nak queˈel lix takl laj Juan riqˈuin, li Jesús qui‑oc chi a̱tinac riqˈuineb li tenamit chirix laj Juan ut quixye chi joˈcaˈin: ―¿Cˈaˈru queril chak saˈ li chaki chˈochˈ nak co̱ex chirilbal laj Juan? ¿Ma junak cui̱nk nacuiban xchˈo̱l chanchan li caxlan aj yo̱ recˈasinquil xban ikˈ queril chak? 25 ¿Cˈaˈru queril chak? ¿Ma junak cui̱nk cha̱bil xtikibanquil queril chak? Li cha̱bileb rakˈ ut li cuanqueb saˈ sahil chˈo̱lej, eb aˈan saˈ rochoch eb li rey cuanqueb. 26 ¿Cˈaˈru queril chak? ¿Ma junak profeta queril chak? Ya̱l nak aˈan jun profeta. Abanan la̱in tinye e̱re nak li jun aˈin naxkˈax ru xcuanquil junak profeta. 27 Chirix laj Juan tzˈi̱banbil saˈ li Santil Hu li naxye chi joˈcaˈin:\nAˈut la̱in tintakla lin takl aj cˈamol be cha̱cuu. Aˈan ta̱chˈoloba̱nk xya̱lal chiruheb li tenamit re nak eb aˈan yoˈon cua̱nkeb cha̱cˈulbal la̱at.\n28 Relic chi ya̱l tinye e̱re nak ma̱ jun reheb li nequeˈyoˈla arin saˈ ruchichˈochˈ naxkˈax xcuanquil laj Juan laj Cubsihom Haˈ. Aban li kˈaxal cubenak xcuanquil saˈ lix nimajcual cuanquil li Dios, kˈaxal us chokˈ re aˈan chiru laj Juan, chan li Jesús. (Quixye chi joˈcan xban nak laj Juan incˈaˈ ta̱ril lix nimajcual cuanquilal li Dios arin saˈ ruchichˈochˈ). 29 Chixjunileb li tenamit ut eb laj titzˈol toj li queˈabin re li cˈaˈru quixye laj Juan, queˈxqˈue retal nak ti̱c xchˈo̱l li Dios ut queˈxcˈul li cubi haˈ riqˈuin laj Juan. 30 Abanan eb laj fariseo ut eb laj tzolol chakˈrab queˈxtzˈekta̱na li rusilal li Dios li quixcˈoxla xba̱nunquil reheb. Ut incˈaˈ queˈxcˈul li cubi haˈ riqˈuin laj Juan. 31 Ut quixye ajcuiˈ li Jesús: ―¿Ani aj iqˈuin ta̱ru̱k tebinjuntakˈe̱ta li cuanqueb saˈ ruchichˈochˈ anakcuan? Ma̱cˈaˈ nacuulac chiruheb. 32 Chanchaneb li cocˈal li nequeˈcˈojla chi batzˈu̱nc saˈ eb li cˈayil ut nequeˈxjap re chixyebal reheb lix comon, “Xkaya̱basi li kaxo̱lb ut incˈaˈ xexxajoc; xobichan chi ra saˈ kachˈo̱l ut incˈaˈ xexya̱bac xban”, chanqueb. 33 Nak quicˈulun laj Juan laj Cubsihom haˈ, cuan li tzacae̱mk incˈaˈ quixtzaca ut cuan li incˈaˈ quirucˈ, ut eb li tenamit incˈaˈ queˈxcˈul ut queˈxye: “Ma̱us aj musikˈej cuan riqˈuin”, chanqueb. 34 Ut nak xincˈulun la̱in li Cˈajolbej incˈaˈ ajcuiˈ xineˈxcˈul saˈ xya̱lal usta nincuaˈac ut nin‑ucˈac. Queˈxye ajcuiˈ chicuix, “Li cui̱nk aˈan junes cuaˈac naxba̱nu ut ucˈac vino. Aˈan rami̱gueb laj ma̱c ut eb laj titzˈol toj”, chanqueb. 35 Nacˈutun nak cha̱bil li naˈleb li naxqˈue li Dios xban li cha̱bilal li nequeˈxba̱nu li ralal xcˈajol, chan li Jesús.\nQuiyuleˈ saˈ sununquil ban li rok li Jesús\n36 Jun li cui̱nk aj Simón xcˈabaˈ xcomoneb laj fariseo quixbok li Jesús chi cuaˈac saˈ rochoch. Ut li Jesús co̱ saˈ rochoch li cui̱nk aˈan ut quichunla saˈ me̱x. 37 Cuan saˈ li tenamit aˈan jun li ixk xcomoneb li incˈaˈ useb xnaˈleb. Quirabi resil nak li Jesús cuan chi cuaˈac saˈ li rochoch laj fariseo. Co̱ aran ut quixcˈam jun chˈina botella li sununquil ban. Li chˈina botella yi̱banbil riqˈuin li cha̱bil pec alabastro xcˈabaˈ. 38 Li ixk quijiloc riqˈuin li Jesús. Qui‑oc chi ya̱bac saˈ xbe̱n li rok ut riqˈuin lix yaˈal ru quixchˈaj. Ut quixmes riqˈuin rismal xjolom. Quirutzˈ li rok ut quixyul riqˈuin li sununquil ban. 39 Nak quiril aˈin laj fariseo li quibokoc re li Jesús chi cuaˈac, quixye saˈ xchˈo̱l: Cui ta tzˈakal profeta li cui̱nk aˈin tixnau raj chanru lix yuˈam li ixk aˈin li yo̱ chi chˈeˈoc re li rok. Tixnau raj nak li ixk aˈin incˈaˈ us xnaˈleb. 40 Ut li Jesús quixye re laj fariseo: ―At Simón, cuan cˈaˈru nacuaj xyebal a̱cue, chan re. Ut laj Simón quixye re: ―Us. Ye cue, at tzolonel.― 41 Ut li Jesús quixye re: ―Cuan jun li cui̱nk quixqˈue chi toˈ lix tumin reheb cuib chi cui̱nk. Li jun oˈcˈa̱l pe̱s lix cˈas ut li jun chic laje̱b pe̱s. 42 Ut xban nak incˈaˈ queˈru xqˈuebal re̱kaj li tumin queˈxtoˈoni, laj e̱chal re li tumin quixcuyeb xma̱c xcabichaleb. Anakcuan ye cue, ¿ani reheb a cuib aˈin kˈaxal ta̱rahok re laj e̱chal re li tumin? chan li Jesús. 43 Quichakˈoc laj Simón ut quixye re li Jesús: ―La̱in nincˈoxla nak li ani nabal xcˈas, aˈan li kˈaxal ta̱rahok re, chan. Ut li Jesús quixye cuiˈchic re: ―Ya̱l nak joˈcan, chan. 44 Ut li Jesús quiril li ixk ut quixye re laj Simón: ―Il a ixk aˈin. Nak xincˈulun saˈ la̱ cuochoch, la̱at incˈaˈ xaqˈue inhaˈ re xchˈajbal li cuok joˈ cˈaynako xba̱nunquil. Ut li ixk aˈin xchˈaj li cuok riqˈuin xyaˈal ru ut xmes riqˈuin rismal xjolom. 45 La̱at incˈaˈ xacuutzˈ li cuu nak xincˈulun joˈ cˈaynako xba̱nunquil. Abanan li ixk aˈin chalen xcˈulunic arin incˈaˈ naxcanab rutzˈbal li cuok. 46 La̱at incˈaˈ xaqˈue li aceite saˈ lin jolom joˈ cˈaynako xba̱nunquil, abanan li ixk aˈin xyuli li cuok saˈ sununquil ban. 47 Joˈcan nak tinye a̱cue nak li ixk aˈin kˈaxal nabal lix ma̱c. Abanan cuybil sachbil chic. Joˈcan nak kˈaxal cuiˈchic xinixra. Ut li ani caˈchˈin ajcuiˈ lix ma̱c nacuyeˈ, caˈchˈin ajcuiˈ narahoc, chan. 48 Ut li Jesús quixye re li ixk: ―Ac cuybil sachbil chic la̱ ma̱c, chan. 49 Ut eb li cuanqueb rochbeneb saˈ li me̱x queˈoc chixyebal: ―¿Ani a cui̱nk aˈin nak naxcuy naxsach li ma̱c? chanqueb. 50 Ut li Jesús quixye cuiˈchic re li ixk: ―Xban nak cuan a̱pa̱ba̱l, xatcoleˈ. Joˈcan nak ayu chi sa saˈ a̱chˈo̱l, chan re.


APOCALIPSIS 18 KEK - Nak quisacheˈ ru li tenamit Babilonia - Bible Gateway\nAPOCALIPSIS 18 Kekchi (KEK)\nNak quisacheˈ ru li tenamit Babilonia\n18 Chirix aˈan quicuil jun chic li ángel quicube chak saˈ choxa. Kˈaxal nim xcuanquil ut chixjunil li ruchichˈochˈ quicutanoˈ xban lix lokˈal. 2 Quixjap re chi cau xya̱b xcux ut quixye: ―X‑osoˈ li tenamit Babilonia. Xsacheˈ xcuanquil li nimla tenamit Babilonia. Li tenamit aˈan xcana chokˈ xnaˈajeb laj tza ut eb li ma̱us aj musikˈej. Xcana chokˈ xnaˈajeb laj xicˈanel xul li kˈaxal yibeb ru li incˈaˈ nequeˈtiˈeˈ. 3 Xsacheˈ xcuanquil xban nak numtajenak li ma̱c nequeˈxba̱nu. Chixjunileb li rey li cuanqueb saˈ ruchichˈochˈ nequeˈcuulac Babilonia chixba̱nunquil li ma̱usilal riqˈuineb. Chanchan calajenakeb xban li ma̱usilal yo̱queb chixba̱nunquil. Ut eb laj cˈay queˈbiomoˈ aran xban nak nabal li cˈaˈak re ru queˈxcˈayi chi terto xtzˈak, chan. 4 Ut quicuabi jun chic yo̱ chak chi a̱tinac saˈ choxa ut quixye: ―Ex ralal xcˈajol li Dios, elenkex saˈ li tenamit aˈan re nak incˈaˈ textzˈako̱nk riqˈuin lix ma̱queb ut re nak incˈaˈ textzˈako̱nk riqˈuin li raylal li teˈxcˈul. 5 Xnumta lix ma̱queb. Chanchan xcuulac toj saˈ choxa lix qˈuial. Li Dios yo̱ chak chixqˈuebal retal lix ma̱usilaleb. 6 Cheˈqˈuehekˈ chixtoj li joˈ qˈuial li raylal xeˈxba̱nu reheb li jalaneb xtenamit. Chiqˈuehekˈ re̱kaj li queˈxba̱nu reheb. Caˈ sut xqˈuial li raylal ta̱ba̱nu̱k reheb chiru li queˈxba̱nu eb aˈan. 7 Cheˈrahobtesi̱k xban nak queˈxnimobresi ribeb ut queˈxba̱nu li ma̱usilal. Eb aˈan nequeˈxye, “La̱o chanchano li reina. Moco nebaˈo ta joˈ junak xma̱lcaˈan. La̱o ma̱ jun cua takacˈul rahil chˈo̱lej,” chanqueb. 8 Joˈcan nak chiru jun cutan talajeˈcha̱lk li raylal saˈ xbe̱n li tenamit aˈan. Ta̱cha̱lk ca̱mc, ut ya̱bac ut cueˈej saˈ xbe̱neb. Li tenamit ta̱sachekˈ ru riqˈuin xam xban nak kˈaxal nim xcuanquil li Ka̱cuaˈ li ta̱rakok a̱tin saˈ xbe̱neb, chan. 9 Eb li rey li cuanqueb saˈ ruchichˈochˈ li queˈcuulac aran Babilonia chixba̱nunquil li ma̱usilal rochbeneb ut queˈsahoˈ saˈ xchˈo̱leb riqˈuineb, ta̱rahokˈ saˈ xchˈo̱leb chirilbal nak yo̱k chi sachecˈ ru li tenamit. Teˈya̱bak xban xrahil xchˈo̱leb nak teˈril xsibel li tenamit nak yo̱k chi cˈatc. 10 Cˈajoˈ nak teˈxucuak chirilbal li cˈaˈru tixcˈul li tenamit. Teˈxakli̱k chi najt riqˈuin xban xxiuheb ut teˈxye: ―Tokˈob ru li tenamit Babilonia li nim xcuanquil nak quicuan. Tokˈob ru lix nimal ru tenamit. Chiru jun cˈamoc xrakeˈ a̱tin saˈ xbe̱neb.― 11 Eb laj cˈay ta̱rahokˈ saˈ xchˈo̱leb ut teˈya̱bak chirix li tenamit xban nak ma̱ ani chic ta̱lokˈok re lix cˈayeb. 12 Ma̱ ani chic ta̱lokˈok re li oro, chi moco li plata, chi moco li cha̱bil pec li terto xtzˈak, chi moco li perlas. Ma̱ ani chic ta̱lokˈok re li cha̱bil tˈicr lino, chi moco li púrpura, chi moco li seda, chi moco li escarlata. Ma̱ ani chic ta̱lokˈok re li qˈuila pa̱y ru chi sununquil cheˈ. Ut ma̱ ani chic ta̱lokˈok re li cˈaˈak re ru yi̱banbil riqˈuin marfil, chi moco riqˈuin li cha̱bil cheˈ, chi moco riqˈuin li chˈi̱chˈ hierro ut cobre, chi moco li yi̱banbil riqˈuin li pec mármol. 13 Ma̱ ani chic ta̱lokˈok re li canela, li sununquil ban, li incienso, li mirra ut li olíbano. Ma̱ ani chic ta̱lokˈok re li vino, li aceite, li trigo ut li cha̱bil cˈaj. Ut ma̱ ani chic ta̱lokˈok re li cuacax, li carner ut li cacua̱y, chi moco teˈxlokˈ li carruajes, chi moco teˈxlokˈ chic li rech cristianil chokˈ mo̱seb. 14 Eb laj cˈay teˈxye reheb li tenamit: ―Chixjunil li cha̱bil li quera ru, aˈan ac xsach che̱ru. Ma̱cˈaˈ chic le̱ biomal chi moco e̱chˈinaˈusal. Ma̱ jokˈe chic te̱tau li cˈaˈak re ru aˈan.― 15 Ut eb li nequeˈcˈayin li cˈaˈak re ru aˈin teˈxakli̱k chi najt riqˈuin li tenamit xban xxiuheb nak teˈril li raylal li yo̱keb chixcˈulbal li tenamit. Eb laj cˈay li queˈbiomoˈ xbaneb, teˈya̱bak ut teˈxye: 16 ―Tokˈobeb ru. Tokˈobeb ru li cuanqueb saˈ li nimla tenamit aˈan. Junxil queˈxtikib ribeb riqˈuin li cha̱bil tˈicr lino ut púrpura ut caki tˈicr. Ut queˈxqˈue chokˈ xsahob ru li oro, ut li terto̱quil pec ut li perla. 17 Ut yal chiru junpa̱t x‑osoˈ chixjunil lix biomaleb, chaˈakeb. Ut eb laj e̱chal jucub ut eb li nequeˈxberesi li jucub saˈ li palau ut chixjunileb li nequeˈtrabajic saˈ li ni̱nki jucub, joˈqueb laj cˈay li nequeˈxic saˈ li jucub, queˈxakli chi najt chi rilbal. 18 Ut queˈxjap re nak queˈril nak yo̱ chi cˈatc li tenamit ut queˈxye: ―Ma̱ jun chic tenamit juntakˈe̱t riqˈuin li tenamit aˈin nak quicuan, chanqueb. 19 Queˈxqˈue poks saˈ xjolomeb retalil lix rahil xchˈo̱leb ut queˈya̱bac ut queˈxjap reheb chixyebal: ―¡Tokˈobeb ru! ¡Tokˈobeb ru li cuanqueb saˈ li tenamit aˈan! Riqˈuin lix biomaleb li tenamit aˈan xobiomoˈ la̱o li nococˈanjelac saˈ jucub. Ut chiru junpa̱t quisacheˈ ru li tenamit, chanqueb. 20 ―Chisahokˈ saˈ e̱chˈo̱l la̱ex li cuanquex saˈ choxa. La̱ex laj pa̱banel, la̱ex profeta ut la̱ex apóstol, chisahokˈ taxak saˈ e̱chˈo̱l xban nak li Dios xrakoc a̱tin saˈ xbe̱neb saˈ e̱cˈabaˈ la̱ex, chan li yo̱ chak chi a̱tinac saˈ choxa. 21 Ut jun li ángel cau rib quixchap jun li nimla pec, chanchan li nimla pec li nequeˈrocsi re li molino, ut quixcut saˈ li palau ut quixye: ―Joˈ nak xsach li pec aˈin saˈ li palau, joˈcan ajcuiˈ nak ta̱sachekˈ ru li tenamit Babilonia. Incˈaˈ chic ta̱ilekˈ ru. 22 Incˈaˈ chic ta̱abi̱k saˈ li tenamit aˈan lix ya̱b li cuajb chi moco lix ya̱b li arpa, chi moco li xya̱b li xo̱lb ut li trompeta. Ut incˈaˈ chic teˈcua̱nk saˈ li tenamit aˈan li nequeˈxnau trabajic chi us riqˈuin li cˈaˈak re ru, ut incˈaˈ chic ta̱abi̱k xya̱b junak molino saˈ li tenamit aˈan. 23 Incˈaˈ chic ta̱ilma̱nk junak xam saˈ li tenamit aˈan. Ut incˈaˈ ajcuiˈ ta̱abi̱k xya̱b xcuxeb li nequeˈsahoˈ saˈ xchˈo̱leb saˈ junak sumla̱c. Teˈxcˈul chi joˈcan xban nak eb laj cˈay li queˈcuan saˈ li tenamit aˈan queˈxnimobresi ribeb, ut riqˈuin li tu̱lac queˈxba̱nu, queˈxbalakˈi chixjunileb li tenamit.― 24 Saˈ ajcuiˈ li tenamit aˈan queˈcamsi̱c li ralal xcˈajol li Dios ut eb li profeta. Li tenamit aˈan quicˈamoc be chiruheb li tenamit saˈ ruchichˈochˈ chixcamsinquileb laj pa̱banel yalak bar.


Mateo 1 - Sagrada Biblia [[Sagrada Biblia] Qeqchi Bible]\nSa' li hu a'in tz'îbanbil retalil jo' q'uialeb lix xe' xtônal li Jesucristo. Li Jesucristo ralal xc'ajol li rey David ut ralal xc'ajol ajcui' laj Abraham.\nLaj Abraham, a'an xyucua' laj Isaac. Laj Isaac, a'an xyucua' laj Jacob. Ut laj Jacob, a'an xyucua' laj Judá jo' eb ajcui' li ras ut li rîtz'in.\nUt laj Judá ut lix Tamar, a'aneb xna' xyucua'eb laj Fares ut laj Zara. Laj Fares, a'an xyucua' laj Esrom. Ut laj Esrom, a'an xyucua' laj Aram.\nUt laj Aram, a'an xyucua' laj Aminadab. Ut laj Aminadab, a'an xyucua' laj Naasón. Ut laj Naasón, a'an xyucua' laj Salmón.\nUt laj Salmón ut lix Rahab, a'aneb xna' xyucua' laj Booz. Laj Booz ut lix Rut, a'aneb xna' xyucua' laj Obed. Ut laj Obed, a'an xyucua' laj Isaí.\nUt laj Isaí, a'an xyucua' li rey David. Ut li rey David, a'an lix yucua' laj Salomón riq'uin li ixk li quicuan chok' rixakil laj Urías.\nUt laj Salomón, a'an xyucua' laj Roboam. Ut laj Roboam, a'an xyucua' laj Abías. Ut laj Abías, a'an xyucua' laj Asa.\nUt laj Asa, a'an xyucua' laj Josafat. Ut laj Josafat, a'an xyucua' laj Joram. Ut laj Joram, a'an xyucua' laj Uzías.\nUt laj Uzías, a'an xyucua' laj Jotam. Ut laj Jotam, a'an xyucua' laj Acaz. Ut laj Acaz, a'an xyucua' laj Ezequías.\nUt laj Ezequías, a'an xyucua' laj Manasés. Ut laj Manasés, a'an xyucua' laj Amón. Ut laj Amón, a'an xyucua' laj Josías.\nUt laj Josías, a'an xyucua' laj Jeconías jo' eb ajcui' li rîtz'in. Eb a'an que'cuan sa' eb li cutan nak eb laj Israel que'chape' ut que'c'ame' aran Babilonia.\nUt nak ac chapbileb chak xbaneb laj Babilonia, laj Jeconías quicuan li ralal. Ut a'an laj Salatiel. Ut laj Salatiel, a'an xyucua' laj Zorobabel.\nUt laj Zorobabel, a'an xyucua' laj Abiud. Ut laj Abiud, a'an xyucua' laj Eliaquim. Ut laj Eliaquim, a'an xyucua' laj Azor.\nUt laj Azor, a'an xyucua' laj Sadoc. Ut laj Sadoc, a'an xyucua' laj Aquim. Ut laj Aquim, a'an xyucua' laj Eliud.\nUt laj Eliud, a'an xyucua' laj Eleazar. Ut laj Eleazar, a'an xyucua' laj Matán. Ut laj Matán, a'an xyucua' laj Jacob.\nUt laj Jacob, a'an xyucua' laj José, xbêlom lix María. Ut lix María, a'an lix na' li Jesús. Ut li Jesús, A'an li Cristo.\nCâlaju têp li ralal xc'ajol laj Abraham quicuan toj nak quiyo'la laj David. Ac cuan câlaju têp li ralal xc'ajol laj David nak que'c'ame' aran Babilonia. Ut chirix chic a'an, quicuan cui'chic câlaju têp li ralal xc'ajol chalen toj nak quiyo'la li Cristo.\nUt lix yo'lajic li Jesucristo, jo'ca'in nak quicuan: Lix María lix na' li Jesús ac tz'âmanbil xban laj José. Toj mâji' neque'xlak'ab rib nak lix María quicana chi yaj aj ixk xban xcuanquil li Santil Musik'ej.\nUt xban nak tîc xch'ôl laj José, li ac xtz'âman re, inc'a' quiraj xc'utbal xxutân lix María. Xraj raj xcanabanquil chi mukmu.\nUt yô chixc'oxlanquil a'in laj José nak jun lix ángel li Kâcua' quixc'utbesi rib chiru sa' xmatc' ut quixye re: -At José, ralalat li rey David, matc'oxlac chixc'ambal lix María chok' âcuixakil. A'an xcana chi yaj aj ixk xban xcuanquil li Santil Musik'ej.\nTâcuânk jun lix c'ula'al ch'ina têlom. Ut Jesús tâq'ue chok' xc'aba' xban nak a'an tâcolok re lix tenamit sa' lix mâqueb, chan.\nChixjunil a'an quic'ulman re nak tâtz'aklok ru li quixye li profeta Isaías jo' nak quiyehe' re xban li Kâcua'.\nA'an a'in li quixye: Jun xka'al toj mâji' cuanjenak riq'uin cuînk tâcuânk lix c'ula'al ch'ina têlom. Ut Emanuel tâq'uehek' chok' xc'aba'. (Isa. 7:14) Chi jalbil ru Emanuel naraj naxye "Li Dios cuan kiq'uin".\nNak qui-aj ru laj José, quixbânu li c'a'ru quiyehe' re xban lix ángel li Kâcua' sa' xmatc'. Quixc'am lix María sa' rochoch.Abanan inc'a' quicuan riq'uin toj quiyo'la li xbên c'ula'al. Ut Jesús quixq'ue chok' xc'aba'.\nAbanan inc'a' quicuan riq'uin toj quiyo'la li xbên c'ula'al. Ut Jesús quixq'ue chok' xc'aba'.


Romanos 3 - Sagrada Biblia [[Sagrada Biblia] Qeqchi Bible]\n¿C'a'ru rusil li cuânc chok' aj judío? Ut, ¿c'a'ru rajbal xc'ulbal li circuncisión?\nLi cuânc chok' aj judío, a'an a'in li rusil: nak li Dios quixq'ue li râtin reheb xbên cua.\nCuanqueb laj judío inc'a' que'xbânu li quixye li Dios. ¿Ma yal sa' xmâqueb ta bi' a'an nak li Dios inc'a' tixq'ue li quixyechi'i?\n¡Mâ jok'e bi'an! Li Dios yâl naâtinac usta chixjunileb li cristian aj tic'ti'eb. Jo' tz'îbanbil sa' li Santil Hu li quixye laj David re li Dios. Quixye chi jo'ca'in: Junelic yâl nacatâtinac. Usta nacate'xk'aba, aban mâc'a' âmâc.\nCuanqueb neque'yehoc nak riq'uin li mâusilal nac'utun chi us li rusilal li Dios. Jo'can nak us xbânunquil li mâusilal re nak tâc'utûnk xchâbilal li Dios. Inc'a' us cui li Dios nocoxq'ue chi xtojbal li kamâc, chanqueb. Aban mâcua' a'an li naxye li Dios. Inc'a' naru nakaye nak inc'a' toxq'ue chixtojbal li kamâc xban nak nakanau nak tîc xch'ôl li Dios. Jo'can nak tixq'ue chixtojbal xmâc laj mâc.\nRelic chi yâl nak tîc xch'ôl li Dios. Cui ta inc'a', ¿chan raj ru nak tixrak âtin sa' xbêneb li cuanqueb sa' ruchich'och'?\nUt cuanqueb ajcui' li neque'yehoc nak riq'uin li tic'ti'ic neque'xbânu, tâq'uehek' xcuanquil li yâl li naxye li Dios ut k'axal cui'chic tâlok'onîk ru li Dios. Ut cui riq'uin li katic'ti' nalok'onîc ru li Dios, ¿c'a'ut nak naxye nak lâo aj mâc chi jo'canan?\nUs cui nakabânu li mâusilal re nak tânimâk xlok'al li Dios, chanqueb. ¿C'a'ru nequeye lâex? ¿Ma takabânu li inc'a' us re nak tânimâk xlok'al li Dios? Mâ jaruj târûk tâq'uemânk xlok'al li Dios riq'uin li kamâusilal. Cuan li neque'yehoc nak a'an a'in li tijleb ninch'olob xyâlal, abanan moco jo'can ta li yôquin chixyebal. Li neque'yehoc re a'an xc'ulubeb nak te'xtoj rix lix mâqueb.\n¿C'a'ru takaye chirix a'in? ¿Ma k'axal châbilo ta bi' lâo aj judío chiruheb li mâcua'eb aj judío? Relic chi yâl nak inc'a'. Chikajunilo ban lâo aj mâco, lâo aj judío jo'queb ajcui' li mâcua'eb aj judío.\nJo' tz'îbanbil sa' li Santil Hu: Mâ ani tîc xch'ôl chiru li Dios. Yal ta jun.\nMâ ani nata'oc ru lix yâlal. Mâ ani naraj xsic'bal li Dios. (Sal. 14:2)\nChixjunileb xe'xtz'ektâna li Dios, ut jun xiquiqueb nak xe'xbânu li mâusilal. Jo'can nak mâ jun nabânun re li us. Yal ta jun.\nC'ajo' xyibal ru neque'âtinac. Chanchan xchuhil li camenak sa' li muklebâl. Ut junes balak'înc neque'xbânu. Li c'a'ak re ru neque'xye chanchan xmay c'anti' li nacamsin. (Sal. 5:9; 140:3)\nRiq'uin xtz'ûmaleb re neque'majecuan ut junes xic' aj âtin na-el sa' reheb. (Sal. 10:7)\nSa' junpât neque'chal xjosk'il. Neque'xrahobtesi ut neque'xcamsi li ras rîtz'in.\nYalak bar neque'xic junes raylal ut ra xîc' neque'xbânu chak reheb li ras rîtz'in.\nUt inc'a' neque'cuan sa' usilal. Junes pletic neque'xbânu. (Isa. 59:7-8)\nInc'a' neque'xxucua ru li Dios chi moco neque'x-oxlok'i. (Sal. 36:1)\nNakanau nak chixjunil li tz'îbanbil sa' li chak'rab, a'an reheb li cuanqueb rubel xcuanquil li chak'rab. A'an aj e nak cuan li chak'rab re nak chixjunileb te'xnau nak cuanqueb xmâc ut mâc'a' chic naru te'xye, re te'xcol cui' rib chiru li Dios nak târakek' âtin sa' xbêneb.\nMâ jun tîc xch'ôl chiru li Dios yal riq'uin xbânunquil li c'a'ru naxye li chak'rab. Li chak'rab nac'anjelac re xc'utbal chiku nak lâo aj mâc.\nLi Dios quixc'utbesi chiku chanru nak târûk tâtîcok' li kach'ôl. Moco riq'uin ta xbânunquil li c'a'ru naxye li chak'rab. Ch'olobanbil lix yâlal xban li chak'rab ut xbaneb ajcui' li profeta nak mâcua' riq'uin xbânunquil li c'a'ru naxye li chak'rab tâtîcok' li kach'ôl chiru li Dios.\nTâtîcobresîk ban li kach'ôl chiru li Dios riq'uin xpâbanquil li Kâcua' Jesucristo. Chixjunileb li te'pâbânk re, li Dios tixtîcobresi lix ch'ôleb. Moco jalan ta li junjûnk chiru li Dios.\nUt xban li rusilal li Dios, chixjunileb li neque'pâban, neque'xmâtani xtîquilal xch'ôleb sa' xc'aba' li Kâcua' Jesucristo laj Colonel.\nLi Dios quixtakla chak li Kâcua' Jesucristo chi câmc re xcuybal xmâqueb li te'pâbânk re. Riq'uin li quixbânu quic'utun lix tîquilal xch'ôl li Dios. Xban lix nimal xcuyum, inc'a' quixq'ue sa' xch'ôl lix mâqueb li tenamit li que'mâcob chak junxil.\nUt anakcuan sa' eb li cutan a'in, nac'utun lix tîquilal xch'ôl li Dios riq'uin nak naxtîcobresi xch'ôl li ani napâban sa' xc'aba' li Jesucristo.\n¿C'a'ru takanimobresi cui' kib? Mâc'a'. Inc'a' naru takanimobresi kib xban nak mâcua' riq'uin xbânunquil li naxye li chak'rab natîco' li kach'ôl. Natîco' ban li kach'ôl riq'uin xpâbanquil li Cristo.\nNakanau nak tâtîcok' li kach'ôl riq'uin xpâbanquil li Cristo. Mâcua' riq'uin xbânunquil li naxye li chak'rab.\n¿Ma ca'aj cui' eb laj judío te'colek' xban li Dios? Inc'a'. Li Dios tixcoleb ajcui' li mâcua'eb aj judío.\nNakanau nak jun ajcui' li Dios. Ut a'an naxtîcobresi xch'ôleb laj judío xban lix pâbâleb jo' ajcui' li mâcua'eb aj judío.¿Ma nakasach xcuanquil li chak'rab xban xpâbanquil li Cristo? Inc'a'. Riq'uin ban xpâbanquil li Cristo yôco chixq'uebal xcuanquil li chak'rab.\n¿Ma nakasach xcuanquil li chak'rab xban xpâbanquil li Cristo? Inc'a'. Riq'uin ban xpâbanquil li Cristo yôco chixq'uebal xcuanquil li chak'rab.